text:
Abaturage bo mu Karere ka Gisagara mu Murenge wa Gikonko mu Kagali ka Cyiri baravuga ko imyaka ibaye 4 basaba ubuyobozi kubafasha ku kibazo cy’amazi ariko ntihagire igikorwa.
Bavuga ko amazi meza abona abifite kuko ngo abafite amagare ari bo bava mu kagali kabo ka Cyiri bakajya kuvoma mu Kagali ka Ginko, abatabishoboye bakanywa ayo bavoma mu kagabande mu binamba.
Kamegeri Anastase utuye mu Mudugudu wa Musambi avuga ko abaturage benshi banywa amazi mabi.
Yagize ati “Iri riba ryari ryahashyizwe ubona ko ari ngombwa kuko riduhuza turi imidugudu 3 ariko imyaka ibaye nk’ine (4) tunywa amazi mabi kandi twanatakira ubuyobozi bagahora bavuga ko rizakorwa bigahora bityo.”
Avuga ko bitewe n’iri vomero ridakora kandi ari ryo ryari ryegereye abaturage byatumye abenshi mu bahatuye banywa amazi mabi.
Ati “Nonese ugira ngo unywa amazi meza si uwishoboye ufite igare? Abafite amagare ni bo bajya kuvoma amezi meza mu kandi Kagali ka Gikonko, abatishoboye tukanywa ayo dukura mu mibande.”
Ku rundi ruhande aba baturage bavuga ko bababazwa n’uko hari ibikorwa byari byubatswe ariko bikaba bipfa ubusa.
Ati “Dore ibigega birahari robine na yo ngiriya ariko baravuga ngo imiyoboro yarapfuye bituma duhora twibaza niba bizakorwa.”
Yunzemo ati “Twebwe tunywa amazi mabi tuvoma mu kabande kuko kuri bamwe aho Gikonko hari amazi meza ni kure cyane ayo tunywa urayatereka wareba ugasanga harimo icyondo.”
Avuga ko nta gihe batabaza ikibazo cy’amazi mu nama ndetse akavuga ko banezerwa na bo bahawe amazi meza.
Ubuyobozi bw’Umurenge wa Gikonko bwemera ko iki kibazo gihari ariko bukavuga ko hari icyizere ko biterenze muri Kanama uyu mwaka kuko hari imishinga igiye kwinjizwa muri iki kibazo.
Nkinzingabo Nkunda Alexis uyobora Umurenge wa Gikonko yemeza ko koko abaturage bava mu Kagali kamwe bakajya kuvoma mu kandi.
Yagize ati “Icyo kibazo turakizi ariko hari umuyoboro w’amazi uturuka mu Murengewa Mbamba urimo gusanwa bikaba bigeze mu Kagali ka Mbogo nako ko mu Murenge wa Gikonko.”
Nkunda avuga ko nubwo hari ikibazo cy’amazi ngo abaturage bashonje bahishiwe kuko ngo bitarenze muri Kanama 217 baba babonye amazi bugufi bwabo.


c: text/html

text:
ISOMO RYA MBERE
Isomo ryo mu gitabo cy’Intangiriro . (Intg 3, 9-24)
Muntu yamaze gusuzugura Imana, 9Uhoraho Imana ahamagara Muntu maze aramubaza ati «Uri hehe? » 10Undi arasubiza ati «Numvise ijwi ryawe mu busitani, ngira ubwoba kuko nambaye ubusa, ndihisha.» 11 Uhoraho Imana ati «Ni nde waguhishuriye ko wambaye ubusa? Aho ntiwariye ku giti nari nakubujije kuryaho?»
12Muntu arasubiza ati «Umugore wanshyize iruhande ni we wampaye kuri cya giti ndarya.» 13Uhoraho Imana abwira umugore ati «Wakoze ibiki? Umugore arasubiza ati «Inzoka yampenze ubwenge, ndarya. »
14Uhoraho Imana abwira inzoka ati «Kuko wakoze ibyo, ubaye ruvumwa mu nyamaswa zose z’agasozi ; uzakurura inda hasi, maze urye umukungugu iminsi yose y’ukubaho kwawe. 15Nshyize inzigo hagati yawe n’umugore, hagati y’urubyaro rwawe n’urubyaro rwe; ruzakujanjagura umutwe, nawe urukomeretse ku gatsinsino. »
16Abwira umugore ati «Nzongera imiruho yawe igihe utwite maze uzabyare ubabara; uzahora wifuza umugabo wawe, na we agutegeke.» 17Hanyuma abwira Muntu ati «Kuko witaye ku magambo y’umugore wawe, ukarya ku giti nari nakubujije nkubwira nti “Ntuzakiryeho”, ubutaka buravumwe ku mpamvu yawe. Uzabukuramo ikizagutunga bikugoye, iminsi yose y’ukubaho kwawe; 18buzakwerera amahwa n’ibitovu, maze uzatungwe n’ibyatsi byo ku gasozi. 19Umugati wawe uzawurya wiyushye akuya kugeza ubwo uzasubira mu gitaka, kuko ari cyo wavuyemo. Koko rero uri umukungugu, kandi uzasubira mu mukungugu.
20Nuko Muntu yita izina umugore we, amwita Eva, kuko ari we wabaye nyina w’abazima bose. 21Uhoraho Imana akanira Muntu n’umugore we impu arazibambika ; 22Uhoraho aravuga ati «Dore Muntu yabaye nk’umwe muri twe, mu kumenya icyiza n’ikibi. Reka atavaho asingira igiti cy’ubugingo, akakiryaho maze akazabaho iteka!» 23Uhoraho Imana amwirukana mu busitani bwa Edeni, ngo ajye guhinga ubutaka yari yarakuwemo. 24Nuko yirukana Muntu, maze mu burasirazuba bw’ubusitani bwa Edeni ahashyira Abakerubimu bafite inkota y’umuriro wikaragaga, ngo barinde inzira igana ku giti cy’ubugingo.
ZABURI (Zab 90 (89), 2, 3-4, 5-6, 12-13)
Inyik/ Nyagasani, watubereye ikiramiro,
kuva mu gisekuruza kujya mu kindi.
Mbere y’uko imisozi ibaho,
isi n’ibiyirih0 byose bitararemwa,
uri Imana iteka ryose rizira iherezo.
Abantu ubasubiza mu mukungugu,
kuko wavuze uti «Bene muntu, nimusubire iyo mwavuye!»
Mu maso yawe imyaka igihumbi ni nk’umunsi w’ejo wahise,
ni nk’isaha imwe y’ijoro.
Ubuzima bwa muntu ubukuraho nk’ibitotsi,
Bishira mu gitondo nk’icyatsi ;
mu gitondo kirarabya, ururabyo rugakura,
nimugoroba rukarabirana, rugahunguka.
Utwumvishe ko iminsi yacu ibaze,
bityo tuzagire umutima ushishoza.
Uhoraho, tugarukire! Uzaturakarira na ryari?
Babarira abagaragu bawe.
IBANGONDIRIMBO RIBANZIRIZA IVANJILI (Zab 78 (77), 24
Alleluya Alleluya.
Uhoraho yagaburiye umuryango we mu butayu:
abahaza umugati wo mu ijuru.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 8, 1-10)
1Muri iyo minsi, hongera kuza imbaga y’abantu badafite ibyo Kurya. Yezu ahamagara abigishwa be, arababwira ati 2«lyi mbaga nyifitiye impuhwe, kuko hashize iminsi itatu bankurikiye kandi bakaba badafite ibyo kurya. 3Nimbasezerera batariye baragwa mu nzira, kandi muri bo harimo abaturutse kure.» 4Abigishwa be, baramusubiza bati «lmigati ihagije aba bantu bangana batya umuntu yayikura he muri ubu butayu?» 5Arababaza ati «Mufite imigati ingahe?» Bati «irindwi.» 6Nuko ategeka rubanda! kwicara hasi, maze afata ya migati irindwi, ashimira lmana, arayimanyura, maze ayiha abigishwa be ngo bayibahereze. 7Bayihereza imbaga. Bari bafite n’udufi dukeya; Yezu ashimira Imana, abategeka kutubahereza na two. 8Nuko bararya barahaga. Hanyuma bakoranya ibisate byasigaye, byuzura inkangara ndwi! 9Ubwo kandi bari nk’ibihumbi bine. Nuko Yezu arabasezerera. 10Aherako ajya mu bwato hamwe n’abigishwa be, agana mu karere ka Dalimanuta.

robotstxt: allowed

filter: keep


text:
Umurenge wa Cyanika ni umwe mu mirenge 17 igize Akarere ka Burera, ukaba uhana imbibi na Uganda.
Benshi mu batuye muri uyu murenge bakora imirimo yiganjemo iy’ubuhinzi cyane cyane ubw’ibirayi.
Bamwe mu baturage baganiriye na Radiyo Flash bavuga ko babuze amafaranga yo kwishyura mituweli ku buryo ngo bivuza bakoresheje ibyatsi birimo inyabarasanya,inturusu,pinusi kubera ko bugarijwe n’ubukene bw’umusaruro ukomoka ku murimo w’ubuhinzi utunze abatari bake muri ako gace wabaye muke cyane bitewe n’izuba ryinshi ryavuye muri uyu murenge.
Umwe muri abo baturage yagize ati “ Nubwo narwara ntabwo nabona amafaranga yo gutanga nivuza;ni ukugwa mu rugo.”
Undi ati “ Iyo umuntu ari gukorora ashobora kwivurisha inturusu n’Umuravumba cyangwa se ibindi byatsi bitewe n’ikibazo cyo kubura mituweli.”
Umugore umwe na we yagize ati “ Hari nk’igihe umuntu aba ari umupfakazi afite nk’abana batandatu cyangwa barindwi akaba afite inzu bigatuma abayobozi bavuga ngo ashobora gutanga mituweli. Iyo abana banjye barwaye mponda ibyasi nkaba ari byo mbaha."
Ubuyobozi bw’umurenge wa Cyanika buti "Abo si abacu"
Ubuyobozi bw’umurenge wa Cyanika bwo ntibwemera ko hari abaturage bivurisha ibyatsi kuko ngo n’igipimo cyo gutanga ubwisungane mu kwivuza muri aka gace gishimishije.
Umunyamabanga Nshingwabikorwa w’Umurenge wa Cyanika Kayisinga Faustin yagize ati “ Yenda mushobora kuba mwahuye n’umuturage utari uwa Cyanika kuko ndibaza ko nta muturage w’aha ufite iyo myumvire. Ubu kuri mituweli duhagaze neza. Dufite ikigo nderabuzima cya Cyanika n’ayandi mavuriro ane ku buryo abantu bose bavurwa.”
Ubuyobozi bw’uyu murenge buvuga ko ubwisungane mu kwivuza butameze nabi kuko ngo hari Akagari gafite abatanze ubwisungane mu kwivuza ku gipimo cya 90% ndetse ngo n’akaza ku mwanya wa nyuma ubwitabire bwako bukaba buri kuri 57%.


text:
Ku wa mbere tariki ya 6/8/2012, Urwego rw’Umuvunyi rwatangiye icyumweru cyo kurwanya akarenganye mu Karere ka Nyamagabe. Iyi gahunda ikaba yarafunguwe ku mugaragaro n’Umuvunyi Mukuru w’Umusigire Bwana Augustin NZINDUKIYIMANA mu Murenge wa Gasaka muri ako Karere ka Nyamagabe. Ibi bikaba bijyanye na gahunda y’Urwego rw’Umuvunyi yo kwegera abaturage aho batuye kugira ngo bashakire hamwe ibisubizo by’ibibazo bafite batiriwe bakora ingendo baza ku cyicaro cy’Urwego rw’Umuvunyi.
Imirenge igize Akarere ka Nyamagabe, abakozi b’Urwego rw’Umuvunyi bakoreyemo akaba ari iyi ikurirkira : Gasaka, Mbazi, Kaduha, Musange, Cyanika, Tare, Kibilizi, Mugano, Nkomane, Musebeya, Mushubi, Kitabi, Kamegeri, Buruhukiro, Kibumbwe, Gatare, na Uwinkingi
Mu gihe cy’iminsi itanu gusa, ni ukuvuga kuva ku itariki ya 6/8/2012 kugeza ku itariki ya 10/8/2012, abakozi b’Urwego rw’Umuvunyi bakoreye mu mirenge yose igize Akarere ka Nyamagabe bakahahurira n’abaturage n’abayobozi b’Imidugudu, Utugari n’Imirenge. Abaturage babanzaga gusobanurirwa inshingano z’Urwego rw’Umuvunyi mbere y’uko babaza ibibazo byabo.
Mu bibazo byakiriwe muri icyo cyumweru, ibyinshi byagaragayemo ni :
ibibazo bijyanye n’amabakimbirane mu miryango ashingiye ku butaka ;
imanza zitarangizwa ;
imanza zirangizwa ariko abazitsinze ntibahabwe ibyo batsindiye (kwigomeka ku byemezo by’inkiko) ;
ibibazo by’izungura n’itangwa ry’iminani ;
kutishimira imikirize y’imanza bavuga ko habayemo akarengane, n’ibindi.
Byinshi mu ibibazo byabajijwe byabonewe ibisubizo, ibindi bisigirwa ubuyobozi kugira ngo bubishakire ibisubizo kuko bitabaga byaragejejwe ku buyobozi ngo bubifateho umwanzuro.
Ikibazo gikomeye Urwego rw’Umuvunyi rwakiriye ni icy’ abaturage bimutse bahunze ubuyobozi bubi bwo mu myaka ya 1962-1963 bagahungira imbere mu gihugu, ubu bakaba basaba gusubizwa ubutaka basize. Mu gushimangira ubumwe n’ubwiyunge, Urwego rw’Umuvunyi rwasabye ko abatuye muri ayo masambu batasenyerwa ko ahubwo habaho isaranganya ku butaka budatuwe kandi ubuyobozi bw’Akarere ka Nyamagabe n’Imirenge bireba bakabikora bubanje kwigisha abaturage ibyiza byo kubana mu mahoro.
Icyo cyumweru kikaba cyarasojwe ku wa 10/8/2012, ubu hakaba hakorwa raporo igaragaza ibibazo byakiriwe n’imyanzuro yafashwe kugira ngo bikemuke, bikazohererezwa Akarere ka Nyamagabe kugira ngo kayishingireho gakemura ibibazo bitahise bikemuka kandi gakurikirane ishyirwa mu bikorwa ry’imyanzuro yafashwe mu cyumweru cyo kurwanya akarengane.


text:
Ababyeyi bo mu Murenge wa Mukura mu Karere ka Rutsiro barataka ikibazo cyo kubura serivisi z’ubuvuzi hafi bakarinda kubyarira mu ngo no mu nzira n’ubuyobozi bw’inzego z’ibanze.
Mukura, ni wo murenge munini mu yigize akarere ka Rutsiro, iri ku buso bungana na Km2 98, 7 ugaturwa n’abaturage ibihumbi 33528. Ugizwe n’imisozi miremire n’amashyamba, nta muhanda wa kaburimbo uhabarizwa, ndetse n’isanzwe y’ibitaka ni mbarwa kandi na yo imeze nabi.
Muri uyu murenge kandi habarizwa ikigo nderabuzima kimwe na poste de santé imwe. Nta mbangukiragutabara ihari. Ibi bituma abaturage bakora ibirometero byinshi bajya kwivuza.
Iki kibazo kiba ingorabahizi cyane ku bagore batwite. Ngo iyo batunguwe n’inda, harimo ababyarira mu nzira no mu ngo bagacibwa amande y’ibihumbi 10 n’inzego z’ibanze.
Mukantwari avuga ko kuva aho atuye ajya ku kigo nderabuzima ari ibirometero 6, kandi nta muhanda uhagera. Bimutwara byibura amasaha abiri n’igice kugira ngo agereyo. Mukantwari
agira ati “Njyewe ntwite nafatiwe mu nzira mba ari ho mbyarira, ngeze kwa muganga banca ibihumbi icumi by’amande kandi mfite na mituweri.”
Ngo iki kigo nderabuzima nta mbangukiragutaba kigira, bisaba gutumaho iyo ku bitaro bikuru bya Kibuye ikaba ari yo iza gutwara umurwayi kwa muganga. Bituma kenshi hitabazwa ingobyi ya gakondo kugira ngo umurwayi agezwe kwa muganga, dore ko muri buri mudugudu harimo ishyirahamwe ryo guhekerana.
Nzabonimpa Théogène na we utuye muri uyu murenge avuga ko hari abahitamo kujya kwivuriza mu murenge baturanye wa Rugabano wo mu Karere ka Karongi. Ati “Turasaba Leta ko yatwubakira ibindi bigo nderabuzima cyangwa se izindi poste de santé hafi yacu kuko biratugora cyane ndetse bigira n’ingaruka ku buzima bwacu.”
Umuyobozi w’Umurenge wa Mukura Icyizihiza Alida avuga ko koko ari ikibazo kuba umurenge munini ugira ikigo nderabuzima kimwe na Poste de santé imwe, ngo ariko hari gushakishwa ibisubizo.
Icyizihiza avuga ko iki kibazo kizwi kugeza ku rwego rwa minisiteri, ndetse ngo umwaka utaha hari izindi poste de santé zizubakwa, kugeza igihe buri kagari kazaba gafite serivisi z’ubuvuzi hafi.
Gusa ibi birasaba gushyirwamo ingufu nyinshi kuko uko umurenge ari munini ni ko n’utugali ari tunini. Ndetse bamwe mu bahatuye ntibatinya kuvuga ko uyu murenge wakagabanijwemo kabiri cyangwa se ukagira gahunda yihariye y’ibikorwaremezo, kuko bike bihari birimo n’ibyo by’ubuvuzi, bisa n’aho ari nk’igitonyanga mu nyanja.


text:
Umukandida wigenga ku mwanya w’Umukuru w’Igihugu Philippe Mpayimana, avuga ko natorwa kuyobora u Rwanda azahangana n’abantu batubaka amazu ajya hejuru.
Mpayimana avuga ko abantu batagomba kumara ubutaka bwahakorerwa ubuhinzi babwubakaho.
Ibi Mpayimana yabivugiye mu Karere ka Nyagatare Intara y’Iburasirazuba, aho yakomereje ibikorwa bye byo kwiyamamaza.
Uyu mukandida akaba yiyamamarije kandi mu Karere ka Gicumbi mu Ntara y’Amajyaruguru.
Mu migabo n’imigambi Mpayimana yabwiye abaturage bari bamukurikiye, yavuze ko atumva impamvu abantu bamara ubutaka bwo guhinga bakabwubakaho.
Yagize ati ‘Abantu bubaka amazu manini, bagomba kumva ko bamara ubutaka buhingwaho, akenshi abo bantu baba bafite ubushobozi, kuki batubaka amazu ajya hejuru? Bakwiye kumva ko imijyi idakwiye kwaguka mu bugari ahubwo ikwiye kwaguka ijya hejuru.’
Yakomeje agira ati ‘Nka Gicumbi twabonye bashaka kwaguka ngo babe nka Kigali, ariko twababwiye ko igihe kigeze ngo abantu bubake bajya hejuru, twemeje ko abubaka amazu manini atajya hejuru bazajya basoreshwa amafaranga menshi. ‘
Uyu mukandida avuga ko abubaka amazu manini (ibipangu) mu buryo bwo kwishimisha, bagomba kujya babisorera.
Mpayimana kandi yabwiye abatuye Akarere Ka Nyagatare ko azabashakira amazi, ku buryo ngo ikibazo cy’amazi make iyi ntara ikunda kugira kizakemuka.
Bamwe mu baturage babajije Mpayimana ikintu gikomeye agiye kuzana, cyane ko basanga ibyinshi byarakozwe.
Gashirabake Patrick utuye mu Murenge wa Rukomo muri Gicumbi, yagize Ati ‘Nyakubahwa ko twumva ibyinshi byarakozwe, ni iki kidasanzwe uzanye?. ‘
Mpayimana we yavuze ko igishya ashaka kuzana ari kuzagabanya imisoro ku butaka, kongera imirimo myinshi mu gihugu, gukoresha neza ubutaka n’ ibindi.
Biteganyijwe ko uyu munsi Mpayimana akomereza mu turere twa Gatsibo na Kirehe mu ntara y’iburasirazuba.


text:
Kuva kera, muri politiki y’abanyarwanda twigishijwe gusingiza abategetsi bacu, bitwibagiza gusingiza igihugu cyacu. Mu gihe cy’Ubwami ngo Umwami yitwaga NYAGASANI, nawe kubera iyo mpamvu akica agakiza. Agafatwa nk’IMANA, akaba Ikigirwamana: Imana y’i Rwanda. Abari bashyigikiye Ubwami bati byari bihebuje naho ababurwanyije bati byari biteye kwiheba.
Repubulika imaze kwimikwa, Urwanda rubonye ubwigenge, indirimbo yubahiriza igihugu yatangiraga ivuga iti: « Rwanda rwacu Rwanda gihugu cyambyaye … » Iyo nayiririmbaga hamwe n’abandi banyeshuri, tuzamura ibendera ry’igihugu, ubwo nigaga mu mashuri abanza, numvaga mfite ishema ryo kuba umunyarwanda. Nkarushaho kumva nkunze Urwanda (patriotisme) ariko nibukaga ko hari abandi bana b’Urwanda batashoboraga kuyiririmba kubera ko bari hanze y’igihugu. Nyuma y’imyaka 40, iyo ndirimbo yubahiriza igihugu rero yaje gusimburwa n’indi igira iti: « Rwanda nziza gihugu cyacu,… Abanyarwanda uko watubyaye. Berwa, sugira, singizwa iteka… Horana Imana, murage mwiza… Umuco dusangiye uraturanga, ururimi rwacu rukaduhuza …»
Izo ndirimbo zombi zivuga ko Urwanda ari igihugu cyacu kandi cyatubyaye. ABANYARWANDA TWESE. Ibyo bikaba bivuze ko turi ABAVANDIMWE. Iya kabiri yo igashyiraho akarusho kuko itura Urwanda Imana. Nyamara muri izo ndirimbo zose nta n’imwe yigeze iririmbwa n’abo bavandimwe bose bari kumwe, kubera ko hari ababaga bari hanze y’igihugu mu buhungiro nkuko nabivuze, na n’ubu (mu gihe nandika iyi nyandiko) bikaba ari uko. Ntabwo ari ukubera ko Urwanda rutabashaka (ga), ahubwo ni ukubera impamvu za politiki mbi ya bamwe muri abo bana barwo, igamije kubateranya no kubatanya. Ntimuzarubeshyere!
Reka twumve hano indirimbo zimwe zisingiza igihugu cyacu kuri vidéo ya RWANDA NZIZA
Umusaza Bihibindi twagiranye ikiganiro kuri politiki, ni uko arambaza ati ariko mwana wa, ati: « mwe mwageze mu mashuli, Ubwami na Repubulika bitandukanira he? » Nti: « kubera iki mubyeyi wanjye? » Ati: « dore icyo mpfa n’abantu bize ni uko bakubaza ikibazo bataragusubiza icyo ubabajije. » Nuko ndamusobanurira, ndagije nti: « Ubwami butegekwa n’Umwami, Repubulika igategekwa na Perezida. » Ati: « bose si ababyeyi b’igihugu se? » Nanjye ndamubaza nti: « ko ubushize wambwiye ko abanyepolitiki bo mu mashyaka bapfa ubutegetsi, twe tutari mu mashyaka dupfa iki? » Ati: « ubusa.» Nti ugize ngo iki? Nti: « ko hari abavuga ko ari amoko se? » Ati: « abana mwize mwumva nabi! » Ati mvuze ko: « mupfa ubusa ». Nti: « dupfana iki rero? » Ati « mwese muri abantu kandi mwese muri bene Kanyarwanda.»
Nkuko mubyiyumviye rero, uwo musaza ntabona aho ubwami na Repubulika bitandukaniye, kubera ko kuri izo ngoma z’ubutegetsi zose Umukuru w’igihugu bamwise umubyeyi w’abanyarwanda bose. Ariko arangiza avuga ko abanyarwanda twese turi bene Kanyarwanda. Ubwami bwavuyeho ntaravuka sinzi uko baririmbaga Umwami, ariko ngo baramusingizaga ndetse bakamuramya. Indirimbo nibuka ni iyo abaparmehutu baririmbye bavuga ko ngo umwe mubo abanyarwanda bise NYAGASANI yashatse kurimbura Urwanda. Ukibaza ukuntu « umubyeyi » w’abana yagira ubugome bugera aho ashaka kubarimbura bose bikakuyobera. Abo barwanashyaka bagiraga bati: « Karahabaye bahungu mwe, karahabaye ni ukuri iyo tutaza kuhaba rwari rurimbutse. Kigeri yari yarahize yuko azarurimbura, iyo tutaza kuhaba rwari rurimbutse... » Muri iyo Repubulika ya mbere yavanyeho Ubwami, umukuru w’igihugu baramuririmbye ndetse bamwe bemeza ko ari Imana yamutumye maze iramubwira ngo: « …genda unshingire pariti (ishyaka Parimehutu), inkurire abana bave mu buja. » Ni uko nawe aba yiswe UMUKIZA…
Muri Repubulika ya kabiri nabwo byagenze uko, abari mu gihugu baririmbye umukuru wayo barahanika, mu byitwaga animasiyo (animation) y’ishyaka rimwe rukumbi ryitwaga Muvoma. Iyo animasiyo yakorwaga rimwe mu cyumweru. Bakamuvuga ibigwi bigatinda! Bamwe mu baririmbyi bagakora mu nganzo maze si ukumutaka bakivayo, imirya w’inanga za gakondo n’iza kijyambere bakayikaraga hafi kuyituritsa! Abategetsi nabo umudiho bakawuceka reka sinakubwira, bakamubyinira ivumbi rigatumuka! Wakwibeshya ntujye gutumura no kurya iryo vumbi cyangwa gukoma amashyi kugirango uwo mudiho uryohe, ukitwa inyangarwanda bugacya bakwirukanye ku kazi ndetse bakagutwara intambike uziritse amapingu maze bakaguta muri gereza. Bakakubikira imbehe ariko kugirango bazayubure ukabanza kwigura… Uzize nde? Ntabwo ari wa wundi bitaga « umubyeyi w’abanyarwanda », ahubwo ni inkundarubyino, kugirango zirebwe neza. Ukaba uzize iki? Ubusa. Ubusa gusa! Nka bwa busa dupfa buri gihe. Ngo wanze kuba inkundarubyino n’inkomamashyi. Akaga kagwirira abagabo koko!
Aho gusingiza igihugu nkuko indirimbo icyubahiriza ibivuga, abanyarwanda bagasingiza umukuru wacyo. Ni uko bakitiranya igihugu n’umuyobozi wacyo. Uretse mu Rwanda, hari ahandi mwigeze mwumva bavuga ko umuyobozi w’igihugu ari Nyagasani cyangwa umubyeyi w’abenegihugu, ko no mu masomo ya demokarasi twahawe n’abanyamahanga iyo nyigisho itarimo? Biriya bintu byarakunguraga koko.
Umuntu akaba yakwibaza ibibazo bikurikira:
-
Abitaga umukuru w’igihugu ko ari umubyeyi wabo kandi ari bo banze Umwami kuko bari baramureze ko yigiraga Nyagasani, bo babaga bayobewe ibyo indirimbo yubahiriza igihugu ivuga? Ko nta muntu wibyara kandi nawe akaba ari umuntu, bumvaga ko umubyeyi we yari nde? Kereka uwo mukuru w’igihugu abaye ari IMANA koko, nawe akaba ahindutse Nyagasani rero! Kandi ni byo Repubulika yareze Ubwami.
-
Abarwanyije ubwo butegetsi bwose uko bwakurikiranye ko bakunze kuvuga ko akarengane katerwaga n’Umukuru w’igihugu kuko yategekaga byose, bavuga ko Rubanda n’abategetsi bafataga uwo muntu nk’Ikigirwamana bo nta makosa babaga bafite? Yari kubuzwa n’iki se gukora ibyo ashaka mu gihe abandi bategetsi bafatanyije ndetse n’abaturage bo mu gihugu bari babimushyigikiyemo?
Reka tureke kuvuga ko kwita umukuru w’igihugu umubyeyi ari ukumubehya kuko ntawe ureba mu mitima y’abantu, ariko twemere ko atari ukumubwiza ukuri.
Kuki se batamubwizaga ukuri? Bamwe bagira bati impamvu ni ugushakira imibereho mu guhakirizwa. Mu gihe cy’Ubwami ibyo byapfa kwumvikana kuko hari hakiriho ubuhake. Muri Repubulika se ko ingoyi ya gihake twayiciye, yaba yaragarutse ite? Abandi bati ni ukubera ubwoba kuko abaturage babaga bishakira amaramuko. Biramutse ari ibyo koko, uwo mutegetsi yari akwiye kubamara ubwoba, maze bakamubwiza ukuri, nawe akabashimira. Ku rundi ruhande nanone, yagombaga gushimira abatamwita umubyeyi bo bamubwizaga ukuri kuko bamwerekaga amakosa akora, kugirango ayikosore; ahubwo akabagaya kuba batarabikoze mbere hose agitangira kuyakora. Umuntu ukubwiza ukuri, ndavuga ukuri kudasesereza, kudasebanya, kudatukana kandi kutica umutumirano, kutarimo inzika n’urwango, kutari ukwa politiki ya « vaho ngeho », aba agukunda kuko akugira inama nziza. Hari ababifata nabi, ariko si byo. Abantu babwiza ukuri abategetsi babereka amakosa bakora, ni uko baba babakunda kandi bakunda igihugu, babifuriza gutegeka neza. Ibi ni byo abashinzwe kurengera uburenganzira bw’ikiremwamuntu bakora. Umuntu ukuririmba, akakubyinira ndetse akagukomera amashyi kugirango akwereke ko agushyigikiye nyuma akaguca inyuma akajya kuvuga amakosa yawe ayabwira abandi kandi ashobora kuyakwibwirira imbone nkubone, uwonguwo ashobora no kukubeshyera, akaba yaguhemukira.
Hagati ya 1990-1994 bamwe bitaga umukuru w’igihugu ko ari umubyeyi wabo bakamukomera amashyi ndetse bakamubyinira baje kumuhindukirana, bamugaragariza ko batamubwizaga ukuri. Ab’inkwakuzi bashinga amashyaka arwanya irye (rimwe bahozemo), abandi barayayoboka maze bajya mu mihanda bati: vaho ntitugushaka. Ibyahoze ari indirimbo n’imbyino z’ibisingizo bihindukamo indirimbo n’imbyino z’ibisebyo. Kugera aho bamubwiye ku mugaragaro ngo nava ku butegetsi impundu zizavuga. Ashobora kuba yaribajije impamvu batamubwije ukuri mbere hose! Ariko se twavuga ko we yari abiyobewe. Ibyabaye icyo gihe ntawakekaga ko byashoboraga kuzaba. Iby’Isi ni amabanga koko!
Ngo ingoma zigira isano.
Repubulika ya kabiri ikimara kuvaho, Bihibindi nongeye kumubaza nti: ko hari abavuga ko ingoma zisa ntacyo zipfana, ni byo? Ati: abo barabeshya. Ati: kuva ku Bwami kugeza kuri Repubulika, mu Rwanda wigeze se wumva umutegetsi washatse kurekura ingoma? Nti: oya. Ati: none se ubwo urumva izo ngoma zidafitanye isano yuko ubutegetsi bwose bukundwa? Koko rero, igihe cy’Ubwami, abami bavagaho ari uko batanze (bitabye Imana). Muri Repubulika naho, abakuru b’igihugu bagiye bakurwa ku butegetsi ku ngufu n’ababarwanyije, kuko batashakaga kubusangira nabo, hakamena amaraso y’abanyarwanda.
Abashyigikiraga umukuru w’igihugu bamwitaga umubyeyi mwiza udasimburwa kandi atazahoraho iteka ryose, naho abatamushyigikiye bakamwita umubyeyi gito, kuko yikubiraga ubutegetsi. Nyamara bamwe muri abo bamurwanyije nabo mbere baramwitaga umubyeyi. Mu gihe akiriho bose bakamuha ingufu kurusha umwanya w’ubutegetsi arimo n’izindi nzego z’ubutegetsi, bakamuramya, nyuma bakazamwitakanwa bavuga ko ari we wihaye izo ngufu kandi ari bo bazimuhaye. Bitabaye ari ibyo, mwasobanura gute ko umuntu umwe, ufite umutwe umwe, igihimba kimwe, amaboko abiri n’amaguru abiri nk’abandi bantu, ashobora kugira ingufu zirushije uburemere iz’inzego z’ubutegetsi? Ni uko bakamwita « umunyagitugu » kandi ari bo babimugize, ariko ntibemere ayo makosa yabo. Ngo kuko bashwanye nawe bagashyira ahagaragara amakosa ye, bakwumva ko babaye abere! Intungane da! Rubanda narwo rugakurikira, rukagwa mu mutego. N’abemeye ibyaha bakoze ntibagire ubutwari bwo kwishyikiriza inkiko ngo bazisobanurire uko bubatse icyo gitugu. Abanyarwanda twagorwa ye! Bagashyigikira cyangwa bakarwanya umuntu ku giti cye aho gushyigikira cyangwa kurwanya imikorere myiza cyangwa mibi y’izo nzego z’ubutegetsi (instititutions politiques). Ni uko nawe akigira igihangange nkaho ari we wishyize ku butegetsi cyangwa wihaye izo ngufu, agatigisa abazimuhaye ukagirango azazihorana, ntazirikane ko abongabo asuzugura ari nabo bazazimwambura igihe nikigera, akibagirwa ko ibihe biha ibindi… Akaba nka wa murundi wigeze kuvuga ngo « nishyizeko nzikurako » (niba baratamubeshyeye). Wa mutegetsi mukuru yamara kuvaho za ndirimbo zamusingizaga zikibagirana burundu, na ba bahanzi bakaburiramo. Ni uko byatugendekeye abanyarwanda. Rimwe na rimwe abantu turakanura kuko tubona hafi yacu ariko ntiturebe kure ! Ntidushishoza buri gihe. Abanyarwanda bo wagirango biri muri kamere yacu.
Reka ntange urugero rumwe. Repubulika ya mbere yagiyeho nyuma y’imyivumbagatanyo (révolution) ya 1959 n’imvururu zakurikiyeho kandi zahitanye abanyarwanda benshi. Ariko izo nzirakarengane ntizigeze zibukwa mbere y’ubutegetsi bwagiyeho nyuma ya jenoside ya 1994. Mu mihango yo kwibuka abahitanywe n’iryo itsembabwoko ry’abatutsi niho bamwe baboneyeho kwibuka ababo bishwe mu myaka ya 1959, 1963, 1973. Ubutegetsi bwa Repubulika ya kabili bwari ubutegetsi bwa gisirikare bwagiyeho ku ngufu muri 1973 mu buryo bunyuranyije n’amategeko, abanyarwanda bamwe baricwa, barimo abanyepoliti b’abasivili. Abo banyarwanda nabo ntibigeze baririrwa cyangwa ngo bibukwe ku mugaragaro. Tariki ya 16 Kanama 2014 ni bwo habayeho mu Bubiligi umuhango wa mbere wo kwibuka abanyepolitiki bazize ubwo bwicanyi, uwo muhango ukaba warateguwe n’imiryango yabo. Abanyarwanda bamwe baba hanze y’igihugu ntibabifashe neza kuko bavuze ngo ibyo ni ugucamo ibice abatavuga rumwe n’ubutegetsi bw’i Kigali; nyamara kandi nabo barega abari ku butegetsi mu Rwanda ko batareka abahutu biciwe kwibuka ababo. Ibi nabyo ni amayobera. Kuki abo banyarwanda bari muri izo impande za politiki batemera ko izo nzirakarengane nazo zibukwa? Hari abavuga ko abadashaka ko bamwe mu bazize ubwicanyi bibukwa ari uko baba baragize uruhare muli ubwo bwicanyi cyangya ko bari babushyigikiye. Ibi bikwiye gusesengurwa ariko harimo n’impamvu za politiki birumvikana. Gusa ibyo biragaragaza ko abanyarwanda bamwe bashaka ko akababaro kabo kumvikana nyamara ntibashake kwumva akababaro k’abandi (manque de compassion et de reconnaissance de la souffrance des autres victimes). Ndetse hariho n’abumva ko ngo bababaye kurusha abandi ariko ntiberekane umunzani babipimiraho, bakabivuga ku mugaragaro mu buryo bw’itebwoba bashaka impamvu yo kwishyira hejuru y’abandi banyarwanda no kuvuga ko babarusha uburenganzira bw’ikiremwamuntu nkaho abandi bo atari abantu. Ibyo byose bibangamira ubwiyunge nyakuri.
Nta tegeko-nshinga ryemera imvururu cyangwa kuvanaho ubutegetsi hakoreshejwe ingufu (coup d’Etat) n’intambara. Ibyo birazwi. Ariko abanyarwanda ntibabitindagaho cyane kuko ubwo butegetsi barabwemeye – nako barabwemejwe – maze barangaza amaso ku mukuru w’igihugu ku giti cye gusa aho kureba niba imiyoborere y’ubwo butegetsi iberanye na demokarasi. Bakwumva ko ibyo ari ibintu bisanzwe, kandi atari ko byagombye. Ndetse navuga ko hari abari baradamaraye. Ishyaka rimwe ryari ryemewe mu gihugu (Parimehutu) ryasimbuwe n’irindi rimwe rukumbi (Muvoma) kugeza muri 1991! Ndetse n’abarwanyije uwo mukuru w’igihugu mu ruhando rw’amashyaka menshi (1991-1994), ntibigeze bashaka kuvanaho iyo mpamvu yatumaga agira ingufu kurusha inzego z’ubutegetsi ubwazo, ahubwo bavugaga ko navaho – byonyine gusa – ibibazo byose bizahita bicyemuka. Ni ko byagenze se? Kandi ntiyavuye ku butegetsi gusa ahubwo ntakiri no kuri iyi Si y’Imana n’abantu. Ahubwo ubu hariho bamwe muri abo bamurwanyije bicuza ibyo bakoze ndetse basigaye bamwifuza batakimubonye, nkaho iyo aza kuba akiriho agasubira ku butegetsi bya bibazo byose yahita abibonera umuti. None se yari gucyemura ibyo bibazo gute niba ari we wabitezaga wenyine? Kuki atakwongera agakora nk’ibyo bamuregaga? Ibi ni byo bikwiye kwereka abo bamurwanyije ko uburyo bakoresheje kandi bakoresha ubu barwanya ubutegetsi, atari bwo bukwiye, bityo bakabona bagahindura imikorere yabo ya politiki.
Umwanya w’ubutegetsi ni urwego rw’igihugu rutadukanye n’umuntu ushyirwa muri uwo mwanya. Abantu benshi barabyitiranya bagafata umuntu ku giti cye nk’urwego rw’igihugu kandi atari byo. Intebe y’ubutegetsi ihoraho, aribo abategetsi ntibayihoraho, barasimburana.
Uretse abanyepolitiki bavanyeho Ubwami bo banze ingoyi ya gihake batarwanya umwami gusa, abarwanyije Repubulika ya mbere n’iya kabili, bose bavugaga ko abakuru b’igihugu bariho ari bo bateraga ibibazo byose. Nyamara n’aho baviriyemo, nubwo ibibazo bimwe byacyemutse, havutse ibindi bimwe bisa n’ibya mbere. Byumvikana rero ko tudashakira ibibazo n’ibisubizo aho biri hose.
Muri Repubulika ya gatatu se byifashe bite? Ese iyo mikorere ya Rubanda n’abanyepolitiki bacu, ari abari ku butegetsi n’ababurwanya, yaba yarahindutse? Amasomo twasigiwe n’ibyatubayeho ni ayahe? Ndabaretse namwe ngo mwisubirize ibyo bibazo mugereranyije n’ibyabaye maze gusobanura, maze mushishoze murebe igikwiye gukorwa. Mutanavuga ko nshyigikiye cyangwa ko ndwanya ubutegetsi buriho cyangwa ababurwanya… Kandi nyamara mbwira bose. Dore ko bamwe mu banyepolitiki bo mu mashyaka bavuga ngo iyo utabashyigikiye uba ubarwanya cyangwa ushyigikiye abo barwanya. Nkaho nta bundi buryo bwabaho bwo kwubaka demokarasi utabogamiye ku ruhande uru n’uru rwa politiki y’amashyaka. Ubwo buryo bushya ni bwo uyu mushinga wiyemeje gukoresha: gukangurira abantu kureba uruhare rwabo mu bibazo bafitanye, impande zose, batarebye urw’abandi gusa, kugirango bashobore kubyicyemurira. Kurwana ishyaka rya demokarasi si ukuba mw’ishyaka rya politiki gusa!
Sinarangiza ariko ntavuze ko bitangaje kwumva abanyepolitiki bamwe bo muli opposition bemeza ko barwanya ubutegetsi bavuga ku mugaragaro ko bashaka kubuvanaho banyuze mu nzira ababuriho nabo banyuzemo. Bibaye ari byo se baba babarwanyiriza iki niba bashaka gukora nk’ibyo nabo bakoze kandi babona ko inzira banyuzemo ari nziza? Kuki batakorana nabo se ahubwo ngo basangire ubwo butegetsi? Ibyo ni bimwe bituma abanyepolitiki nkabo batagirirwa icyizere kuko umuntu adasobanukirwa icyo bagamije. Politiki y’abanyarwanda nayo ni amayobera…
Umwanzuro
Kuva Urwanda rwabaho ko twagize abakuru b’igihugu benshi, ubwo abanyarwanda twaba tumaze kugira ababyeyi bangahe baramutse biswe gutyo? Kandi tuzagira n’abandi benshi. Abo bose se bakwitwa ababyeyi bacu kandi umuntu wese avuka ku babyeyi babiri gusa? Niyo abaye impfubyi akabona usimbura ababyeyi be, ntabwo byitwa ko ari we wamubyaye. No muli politiki ni kimwe. Nubwo umunyarwanda yabona ubundi bwenegihugu, ntibivuze ko icyo gihugu cyamureze kiba cyaramubyaye. Tuvugishe ukuri, kwita umukuru w’igihugu umubyeyi wacyo ntibiberanye na demokarasi, yaba iyo twigishijwe n’abanyamahanga, yaba n’iyacu dushaka y’abanyarwanda.
Abanyarwanda BABAYEHO, ABARIHO N’ABAZAHO, dufite ababyeyi babiri bazahoraho iteka. Muri demokarasi, umukuru w’igihugu atorwa n’abaturage, ni bo bamuhitamo hakurikijwe amategeko uko abigena. Kimwe n’uko nta muntu uhitamo umubyeyi uzamubyara, nta n’uhitamo igihugu azavukamo. Ntibibaho.
Abategetsi barasimburana, ntibahoraho nk’Imana cyangwa igihugu. Urwanda ni rwo mubyeyi w’abanyarwanda kuko ari rwo rwatubyaye. Ku bemera Imana, nayo ni umubyeyi w’abanyarwanda kimwe n’abandi bantu bose batuye Isi, bityo abantu twese tukaba abana b’Imana, baremwe mw’ishusho ryayo. Dusangiye ubumuntu. Ibyo abanyarwanda tubirengaho kandi tubizi neza.
Igikwiye gukorwa rero ni ukuvanaho impamvu zishobora gutuma Rubanda na bamwe mu bategetsi batabwiza ukuri abayobozi bakuru b’igihugu. Kwubaha abategetsi ni ngombwa, kuko baba bahagarariye inzego z’igihugu. Utubashye umukuru w’igihugu, ntiwaba wubashye n’igihugu cyawe aba ahagarariye. Ariko hari uburyo n’imvugo zabigenewe nko kumwakira neza no kumwita Nyakubahwa, agahabwa icyubahiro kimukwiye. Ibyo ariko bisaba ko abategetsi nabo bubaha abenegihugu kuko ari bo babashyira ku ntebe y’ubutegetsi, kandi nabo bakiyubaha. Bityo bose bakagomba kwubahana. Bitaba ibyo, icyizere kigatakara.
Urwanda ntabwo ari igihugu gito, twese tugomba kuzarubanamo kandi tuzarukwirwamo kuko ari urwacu twese. Byanze bikunze. Urwanda si umubyeyi gito kuko ntacyo rwigeze rutwima, ahubwo ni uko tunanirwa gusangira ibyiza rufite. Nitureke uwo mwiryane maze tubane neza.
Genda Rwanda uri nziza!
Ibibazo bidasanzwe bicyemurwa n’umuti udasanzwe kandi impinduka ikorwa n’ibitekerezo bishya.
Indirimbo nk’iyi itaka Urwanda ntiyakwibagirana!
Mushobora kwumva izindi ndirimbo zitaka Urwanda kuri vidéos « RWANDA NZIZA »
Umuyobozi w’Umushinga w’Ubwiyunge Nyakuri
Umushinga wigenga utabogamiye kuri politiki y’amashyaka n’ubutegetsi.
Mushaka kumenya ibitekerezo bishya ku bwiyunge nyakuri bya MUSOMESHA Aloys, umuyobozi n’umuhuza w’uyu mushinga, mukande hano (murebe inyandiko yanditse, ziri mu cyika cya mbere). Musome kandi namwe musomeshe n’abandi!


text:
Nubwo umugabo afite uburenganzira bwo guhabwa ibimunezeza mu gihe cy’imibonano mpuzabitsina, ntibikwiye ko ategeka umugore uburyo bwo kwitwara.
Kenshi hari abagore bakora amakosa yo kureka umugabo akabagira nk’igikoresho, hagakorwa ibyo umugabo asabye, igihe abisabiye n’uburyo abisabyemo, yaba nta kintu yibwirije n’umugore akituriza.
Ibi ni byiza kuko ni uburyo bwo kumwubaha, gusa biba byiza iyo wowe mugore nawe ugize uruhare mu gikorwa cy’urukundo benshi bita ‘kubaka urugo’.
Hari ibintu bimwe na bimwe umugabo wawe akwifuzaho mu gihe cy’imibonano mpuzabitsina ariko akaba atazi uburyo yabikubwiramo cyangwa se akaba atanazi ko abikeneye, ariko umunsi wabikoze azumva ko ku Isi nta wundi mugabo washatse neza nk’uko yashatse.
Dore ibintu 6 benshi mu bagabo bifuza ku bagore babo mu gihe cy’imibonano mpuzabitsina nk’uko tubikesha urubuga askmen.com:
1. Mubwire uko uryohewe ukoresheje amazina afatwa nk’urukozasoni
Ibi ntibivuze ko uzahita uba umugore udafite ikinyabupfura, washize isoni, cyangwa se uvuga amagambo mabi, ahubwo ni uburyo bwo gufasha umugabo wawe kumenya ko ari kukunezeza n’urwego agezaho. Biba byiza kandi iyo aya magambo aherekejwe n’ijwi risa n’iritaka, ibi ngo bituma umugabo arushaho kongera ubushake bw’igikorwa.
2. Rimwe na rimwe yobora igikorwa
Nibyo koko abagabo ni bo bayobozi b’iki gikorwa ariko na bo bararyoherwa iyo babonye umugore agize igitekerezo cyo kuyobora gahunda iminota mike. Umugore ashobora nko kuryamisha umugabo we agaramye hanyuma we (umugore) akajya hejuru akagenza imibonano mu buryo bwe. Ibi bifasha umugabo kudakora cyane bityo bikamurinda kunanirwa vuba.
Ubu buryo (position) bubaye butakoroheye ushobora kureba ubundi wakoresha cyangwa se ugasaba umugabo wawe kugukorera akantu runaka. Bituma abonako muri kumwe atari wenyine mu gikorwa.
3. Ntutinye kugerageza uburyo (positions) bushya
Gukora imibona mpuzabitsina n’uwo mwashakanye mu buryo butandukanye ni byiza kandi bitera buri wese guhora afite amatsiko y’ibyo mugenzi we ari bumukorere inshuro ikurikiyeho.
Ni byiza kugira udushya rimwe na rimwe kuko wenda mutabona utwa buri munsi. Umugabo rero ngo biramushimisha kuba umugore we yazana agashya yabonye muri filime, ku mafoto, n’ahandi. Ibi bituma umugabo abona ko utari umugore w’indangare ahubwo uhora utekereza ku cyamushimisha.
4. Mutungure
Gutungura umugabo ntubyumve nko kumutunguza impano. Ahubwo ubyumve nko kumuza imbere wambaye utwambaro atakumenyereyemo, cyangwa se niba musanzwe mukorera igikorwa cyanyu mu cyumba, ushake ahandi hantu mu nzu yanyu (niba mufite inzu nini abana batabituraho uko biboneye) abe ariho umuyobora.
Ikibazo gikunda ku bagore badashimishwa n’uko bahindutse nyuma yo kubyara (umubyibuho), ugasanga bagira ipfunwe ryo kwiyereka abo bashakanye muri ubu buryo.
5. Muhe uburyo bwo kukureba
Mu gihe cy’imibonano abagabo bashimishwa no kureba neza ibirimo kuba byose, cyane cyane iyo bari mu mibonano ituje. Niba ufite ubushobozi, tegura icyirori (miroir) kinini mu cyumba cyawe bityo no mu gihe mwakoresheje uburyo butamworohereza kukureba mu maso cyangwa uko waryohewe, abe yarebera muri cyo.
Irinde kandi kumusaba kugusoma ubudatuza kuko ngo biramubangamira bimubuza wa munezero akura mu kwitegereza.
6. Mugaburire
Niba umaze kugirana ibihe by’urukundo n’umugabo wawe gerageza umuzanire icyo kunywa kimumara inyota cyangwa se icyo kurya cyoroheje nk’imbuto, pizza, n’ibindi ukurikije icyo akunda.
Abagore bakuze bajya bagira inama abakobwa bato bagiye kurushinga bababwira bati “Uzabe inshuti magara y’umugabo wawe, umubere mushiki we, umubere nyina, umubere umukozi, umubere byose. Ariko nimwinjira mu cyumba uzamubere indaya.”
Aha ntakindi ababyeyi baba bashaka kuvuga usibye kubwira ugiye kurushinga ko adakwiye kuzana ibibazo n’imimerere by’urugo mu mwanya wahariwe igikorwa nyamukuru.


text:
15 GICURASI 2017
HAYITI
Imirimo yo gutabara abibasiwe n’inkubi y’umuyaga yitwa Matthew iri kurangira
PORT-AU-PRINCE, muri Hayiti—Inkubi y’umuyaga yiswe Matthew yibasiye Haiti ku itariki ya 4 Ukwakira 2016 yangije ibintu byinshi. Mu myaka 50 ishize nta bindi biza byangije ibintu byinshi nk’ibyo iyo nkubi y’umuyaga yangije, usibye umutingito wabaye mu mwaka wa 2010. Ku rubuga rw’Abahamya ba Yehova hariho inkuru ivuga ko ku itariki ya 24 Ukwakira, Abahamya bafashije abibasiwe n’ibiza, babaha amazi yo kunywa, ibyo kurya, imiti n’amahema yo kuba bikinzemo. Nyuma y’ibyo, ku itariki ya 1 Mutarama 2017, Abahamya ba Yehova bashyizeho komite z’ubutabazi eshatu kugira ngo ziyobore imirimo yo gusana amazu 203 yari yasenywe n’iyo nkubi y’umuyaga. Ibyo bikorwa by’ubutabazi biteganyijwe kuzarangira muri Kamena 2017.
Umuvugizi w’Abahamya ba Yehova wo ku Biro Bikuru byabo byo muri Port-au-Prince witwa Daniel Lainé yaravuze ati: “intego nyamukuru y’iyi gahunda y’ubutabazi ni ugufasha bagenzi bacu duhuje ukwizera basenyewe n’inkubi y’umuyaga, kugira ngo babone aho kuba.” Icyakora kugera kuri iyo ntego ntibyari byoroshye. Lainé yakomeje agira ati: “kubera ko imihanda n’ibikoresho by’itumanaho byangiritse, umurimo w’ubutabazi warushijeho kugorana.” Ku itariki ya 20 Mata, hari hamaze gusanwa amazu 96 andi 30 akiri kubakwa.
Abayobozi bo muri icyo gihugu bishimiye ubufasha bw’Abahamya. Smith Mathurin, umudepite mu Nteko Ishinga Amategeko yaravuze ati: “nubwo intego y’ibanze y’Abahamya ba Yehova ari ugutangaza ubutumwa bwiza, batanze ubufasha bwari bukenewe. Nishimira ibyo Abahamya bakoze nyuma y’inkubi y’umuyaga witwa Matthew. Hari hakenewe ubufasha kandi barabutanze aho kwigumira mu nsengero zabo.”
Inteko Nyobozi y’Abahamya ba Yehova ikorera ku kicaro gikuru kiri i Warwick muri New York, ifasha komite z’ubutabazi ikoresheje impano zo gushyigikira umurimo wo kwigisha Bibiliya ukorerwa ku isi hose.
Ushinzwe amakuru:
Ku rwego mpuzamahanga: David A. Semonian, Ibiro Bishinzwe Amakuru, +1-845-524-3000
Muri Hayiti: Daniel Lainé, +509-2813-1560


text:
REPUBULIKA YA DOMINIKANI
Bafungwa n’umurimo wabo ukabuzanywa
Bafungwa bazira kutabogama
Ku itariki ya 19 Kamena 1949, Abanyadominikani babaga mu buhungiro bafashe indege basubira mu gihugu bashaka guhirika ubutegetsi bw’umunyagitugu Rafael Trujillo. Nubwo icyo gitero cyahise gikumirwa, leta ya Trujillo yafunze abantu bose bangaga kujya mu gisirikare n’abandi bose yabonaga ko ari abanzi bayo. Mu Bahamya bafunzwe ku ikubitiro bazira ko banze kujya mu gisirikare, harimo León, Enrique na Rafael Glass, na bamwe mu bakozi b’Abahamya bakoranaga na León.
León asobanura ibyababayeho agira ati “abamaneko b’abasirikare baradufashe [jye n’abakozi twakoranaga] baduhata ibibazo. Bamaze kudutera ubwoba, baraturekuye ariko nyuma y’iminsi mike bongera kuduhamagara ngo tujye mu gisirikare bitanyuze mu nzira zisanzwe. Twanze ibyo badusabaga maze baradufunga. Muri gereza twahasanze abandi Bahamya bane, umwe akaba yari mukuru wanjye undi ari murumuna wanjye. Tumaze gufungurwa, twarongeye turafungwa. Ibyo byabaye incuro eshatu, tukamara umunsi umwe gusa cyangwa iminsi mike hanze tukongera tugafungwa. Twamaze muri gereza imyaka igera hafi kuri irindwi, igifungo twakatiwe bwa nyuma kikaba cyari icy’imyaka itanu.”
“Niyo badukubitaga inkoni, ibiboko n’imbunda, twarabyihanganiraga kubera ko Yehova yaduhaga imbaraga zo kwihangana”
Abavandimwe bahoraga bahanganye n’ikigeragezo cyo gufungwa. Imfungwa n’abarinzi ba gereza babatotezaga amanywa n’ijoro. Umuyobozi wa gereza ya Fort Ozama babanje gufungirwamo, yaravuze ati “mwa Bahamya ba Yehova mwe, igihe muzaba abahamya ba Satani muzambwire mbarekure.” Icyakora, abarwanyaga abo bavandimwe bizerwa, ntibashoboye gutuma bateshuka ku budahemuka bwabo. León yasobanuye impamvu agira ati “buri gihe Yehova yaduhaga imbaraga zadufashaga kwihangana, kandi twiboneraga ko no mu tuntu duto duto yagiraga icyo akora akaturengera. Niyo badukubitaga inkoni, ibiboko n’imbunda, twarabyihanganiraga kubera ko Yehova yaduhaga imbaraga zo kwihangana.”
Abahamya ba Yehova bacibwa
Mu gihugu hose, abanzi b’ugusenga k’ukuri bakajije ibitotezo. Nubwo byari bimeze bityo ariko, byageze muri Gicurasi 1950, muri Repubulika ya Dominikani hari ababwiriza 238 biyongera ku bamisiyonari. Abapayiniya b’igihe cyose bari 21.
Hagati aho, hari umumaneko wandikiye Umunyamabanga muri perezidansi ati “abayoboke b’agatsiko k’idini ry’Abahamya ba Yehova bakomeje ibikorwa byabo bashishikaye mu duce twose tw’uyu mugi [wa Ciudad Trujillo].” Yakomeje avuga icyakorwa, agira ati “nongere mbivuge, Abahamya ba Yehova bagomba gufatirwa ingamba zihariye kubera ko umurimo wabo wo kubwiriza n’ibikorwa byabo biyobya abantu, cyane cyane abo muri rubanda rwa giseseka, bagahindura imitekerereze.”
Umunyamabanga wa Minisiteri y’Ubutegetsi bw’Igihugu na Polisi witwaga J. Antonio Hungría, yasabye umuvandimwe Brandt kwandika ibaruwa asobanura uko Abahamya babona umurimo wa gisirikare, kuramutsa ibendera no kwishyura imisoro. Yanditse iyo baruwa ashyiramo ibitekerezo biboneka mu gitabo cyavugaga ko Imana ari inyakuri. Nyamara ku itariki ya 21 Kamena 1950, uwo munyamabanga Hungría yaciye iteka ribuzanya umurimo w’Abahamya ba Yehova muri Repubulika ya Dominikani. Umuvandimwe Brandt yatumijwe mu biro bya Hungría kugira ngo yiyumvire iryo teka. Umuvandimwe Brandt yamubajije niba abamisiyonari baragombaga kuva mu gihugu. Hungría yamwijeje ko bashoboraga kuguma mu gihugu igihe cyose bari kuba bubahiriza amategeko ntibabwire abandi ibyerekeye idini ryabo. *
^ par. 1 Mu byumweru byabanjirije iryo teka, abapadiri bo muri Kiliziya Gatolika banditse mu binyamakuru inkuru ndende zamagana Abahamya ba Yehova kandi bababeshyera ko bakoranaga n’Abakomunisiti.


text:
REPUBULIKA YA DOMINIKANI
Ifasi ikoresha igikerewole cyo muri Hayiti
Batangira kubwiriza abavuga igikerewole cyo muri Hayiti
Ifasi ikoresha icyesipanyoli yararumbukaga cyane. Icyakora, nyuma y’igihe abantu bavuga izindi ndimi bimukiye muri Repubulika ya Dominikani kandi na bo bitabiraga ubutumwa bw’ibyiringiro. Mu gihugu bituranye cya Hayiti, ururimi rukoreshwa cyane ni igikerewole cyo muri Hayiti. Nubwo umubano wa Hayiti na Repubulika ya Dominikani wagiye uzamo agatotsi, hari Abanyahayiti babarirwa mu bihumbi bakora muri Repubulika ya Dominikani, kandi mu myaka ya vuba aha bakomeje kwiyongera cyane.
Mu gihe cy’imyaka myinshi, Abanyahayiti bavuga igikerewole cyo muri Hayiti bashimishwaga n’ukuri, boherezwaga mu matorero akoresha icyesipanyoli kugira ngo bafashwe mu buryo bw’umwuka. Icyakora kugira ngo abo bantu barusheho gufashwa mu buryo bw’umwuka, mu mwaka wa 1993 Inteko Nyobozi yasabye ibiro by’ishami byo muri Gwadelupe gusaba abapayiniya bari mu ifasi yabo kujya gukorera umurimo mu ifasi yo muri Repubulika ya Dominikani ikoresha igikerewole cyo muri Hayiti. Umuryango wa Barnabé na Germaine Biabiany, ni umwe mu miryango itatu yitangiye kwimuka. Barnabé agira ati “mu mizo ya mbere, twari dufite udutabo tubiri gusa two mu gikerewole cyo muri Hayiti. Ibindi bitabo byose byari mu gifaransa. Ubwo rero twagombaga guhindura ibintu byose, tuvana mu gifaransa dushyira mu gikerewole cyo muri Hayiti.”
Muri Mutarama 1996, mu mugi wa Higüey hari ababwiriza icyenda naho muri Santo Domingo hari ababwiriza icumi bari biteguye gufasha itsinda rikoresha igikerewole cyo muri Hayiti. Muri iyo migi hashinzwe amatsinda, ayo matsinda yombi yaje kuba amatorero. Icyakora ayo matorero yaje guseswa kuko byagaragaraga ko Abanyahayiti benshi bahitagamo guteranira mu matorero akoresha icyesipanyoli kuko bifuzaga kwiga icyesipanyoli. Barnabé agira ati “twaganiriye n’abavandimwe bo mu Rwego Rushinzwe Umurimo, tubona ko byaba byiza duhagaritse umurimo twakoreraga mu ifasi ikoresha igikerewole cyo muri Hayiti.”
Bongera kubwiriza mu ifasi ikoresha igikerewole cyo muri Hayiti
Mu mwaka wa 2003, Inteko Nyobozi yohereje umugabo n’umugore we b’abamisiyonari, ari bo Dong na Gladys Bark ngo bajye gukorera mu ifasi yo muri Repubulika ya Dominikani ikoresha igikerewole cyo muri Hayiti. Bamaze imyaka ibiri babwiriza mu mugi wa Higüey, batangiye kubona umusaruro ushimishije. Ku itariki ya 1 Kamena 2005, hashinzwe itorero rikoresha igikerewole cyo muri Hayiti. Dong Bark, Barnabé Biabiany, n’undi mumisiyonari witwa Steven Rogers, bazengurutse igihugu cyose babiba imbuto mu ifasi ikoresha igikerewole cyo muri Hayiti.
Uwo murimo watanze umusaruro kandi hashinzwe andi matorero. Ku itariki ya 1 Nzeri 2006, hashinzwe akarere ka mbere kagizwe n’amatorero akoresha igikerewole cyo muri Hayiti. Kari kagizwe n’amatorero arindwi n’amatsinda abiri, kandi Barnabé Biabiany yabaye umugenzuzi w’ako karere.
Mu myaka yakurikiyeho, hari abandi bamisiyonari boherejwe gukorera umurimo mu ifasi yo muri Repubulika ya Dominikani ikoresha igikerewole cyo muri Hayiti. Hari n’abandi babwiriza benshi baturutse muri Kanada, mu Burayi, muri Amerika n’ahandi, bitangiye kuza gufasha. Itsinda ry’abavandimwe bashoboye bahawe inshingano yo gutegura amasomo azafasha ababwiriza bo mu gihugu n’abo mu mahanga kwiga igikerewole cyo muri Hayiti.
Benshi batekereza ko umuntu wese utari Umunyahayiti uvuga igikerewole cyo muri Hayiti aba ari Umuhamya wa Yehova
Kuba Abanyadominikani benshi bashyiraho imihati kugira ngo bige igikerewole cyo muri Hayiti, bikora ku mutima Abanyahayiti. Ubu iyo umubwiriza w’Umunyadominikani asobanura ukuri ko muri Bibiliya mu gikerewole cyo muri Hayiti, bivanaho urwikekwe, akaboneraho uburyo bwo gutangaza ubutumwa bw’Ubwami. Abavandimwe bize urwo rurimi ni benshi cyane, ku buryo abantu benshi batekereza ko umuntu wese utari Umunyahayiti uvuga igikerewole cyo muri Hayiti aba ari Umuhamya wa Yehova.
Ibyabaye kuri mushiki wacu w’Umunyadominikani w’umupayiniya wize igikerwole cyo muri Hayiti bigaragaza ukuntu kwita ku bantu mudahuje umuco bibakora ku mutima cyane. Igihe uwo mushiki wacu yari mu murimo wo kubwiriza, yabonye umugabo n’umugore we b’Abanyahayiti bashimishijwe. Yasubiye kubasura kugira ngo atangire kubigisha Bibiliya. Agira ati “igihe nahageraga, nashuhuje umugore musoma ku itama, nk’uko Abanyadominikanikazi basuhuzanya. Uwo mugore yatangiye kurira. Naramubajije nti ‘urarizwa n’iki?’ Yaranshubije ati ‘mu myaka yose maze muri iki gihugu, ni ubwa mbere umuntu anshuhuje ansoma.’ ”
Yehova yahaye umugisha abakorana umwete muri iyo fasi, bituma haba ukwiyongera gutangaje. Byageze ku itariki ya 1 Nzeri 2009, hari amatorero 23 n’amatsinda 20 akoresha igikerewole cyo muri Hayiti, bituma hashingwa akarere ka kabiri. Umubare w’abateranye ku Rwibutso mu mwaka wa 2011, wagaragazaga ko hari kuzabaho ukwiyongera. Urugero, ababwiriza 11 bo mu mugi muto wa Río Limpio bashimishijwe no kubona abantu 594 baza mu Rwibutso. Igihe hashyirwagaho gahunda yo gukorera Urwibutso mu mugi wa Las Yayas de Viajama utari urimo umubwiriza n’umwe, abantu 170 barujemo. Byageze muri Nzeri 2011, hari amatorero 33 n’amatsinda 21 akoresha igikerewole cyo muri Hayiti. Nguko uko mu mwaka wa 2012 hashinzwe akandi karere.
Ibiro by’ishami byo muri Repubulika ya Dominikani byakoranye n’ibyo muri Hayiti, kugira ngo bitoze abavandimwe bo muri ibyo bihugu byombi. Amashuri atanu y’Ishuri rya Bibiliya ry’Abavandimwe b’Abaseribateri n’amashuri ane y’Ishuri ry’Abakristo Bashakanye, yayobowe mu gikerewole cyo muri Hayiti.


text:
ISOMO RYA 58
Yerusalemu irimbuka
Incuro nyinshi abantu b’i Buyuda barekaga gusenga Yehova, bagasenga ibigirwamana. Ariko Yehova yakomezaga kubafasha. Yaboherereje abahanuzi benshi bo kubaburira, ariko banga kumva, ahubwo bagaseka abo bahanuzi. Yehova yari gukemura icyo kibazo ate?
Muri icyo gihe, Nebukadinezari umwami w’i Babuloni yigaruriraga ibihugu byinshi. Yigaruriye Yerusalemu afata Umwami Yehoyakini, ibikomangoma byose, abagabo b’intwari n’abanyabukorikori abajyana i Babuloni. Nanone yajyanye ubutunzi bwose bwo mu rusengero rwa Yehova, maze yimika Sedekiya ngo abe umwami w’u Buyuda.
Sedekiya yabanje kujya yumvira Nebukadinezari. Icyakora amahanga yari aturanye na we hamwe n’abahanuzi b’ibinyoma bamugiriye inama yo kwigomeka kuri Babuloni. Ariko Yeremiya yaramuburiye ati “niwigomeka, mu Buyuda hazaba ubwicanyi, inzara n’indwara.”
Sedekiya amaze imyaka umunani ku ngoma, yiyemeje kwigomeka kuri Babuloni. Yasabye ingabo z’Abanyegiputa kumufasha. Hanyuma Nebukadinezari yohereje ingabo ze ngo zitere Yerusalemu, maze zirayigota. Yeremiya yabwiye Sedekiya ati “Yehova yavuze ko niwishyira mu maboko y’Abanyababuloni, wowe n’uyu mugi muzarokoka. Ariko niwanga, Abanyababuloni bazatwika Yerusalemu nawe bagufunge.” Sedekiya yaravuze ati “sinzishyira mu maboko yabo!”
Nyuma y’umwaka n’igice, Abanyababuloni basenye inkuta za Yerusalemu, barayitwika. Nanone batwitse urusengero, bica abantu benshi, abandi babajyana ari imbohe.
Sedekiya yagerageje guhunga, ariko Abanyababuloni baramukurikira, bamufatira hafi y’i Yeriko bamushyira Nebukadinezari. Umwami w’i Babuloni yiciye abahungu ba Sedekiya imbere ye, arangije amumena amaso aramufunga, agwa mu buroko. Ariko Yehova yari yarasezeranyije abantu b’i Buyuda ati “nyuma y’imyaka 70, nzabagarura i Yerusalemu.”
Byari kugendekera bite abasore bari barajyanywe i Babuloni? Ese bari gukomeza kubera Yehova indahemuka?
“Yehova Mana Ishoborabyose, imanza uca ni iz’ukuri kandi zirakiranuka.”—Ibyahishuwe 16:7


text:
Abayobozi b’inzego z’abagore (CNF) mu Ntara y’Iburasirazuba bavuga ko bamaze kumenya ko hari abagore bagenzi babo bihaye kujya basindira mu tubari ndetse bamwe bagakesha.
Bamwe mu bagore bitabiriye inteko rusange ngaruka mwaka yabereye mu Karere ka Gatsibo, bagaragaje ko ingeso y’ubusinzi mu bagore ivuza ubuhuha aho bitwaza uburenganzira bafite mu ngo zabo bakarara mu kabari bukabakeraho.
Umuyobozi w’Intara y’Iburasirazuba Kazayire Judith yagarutse kuri iyi ngeso y’ubusinzi avuga ko idakwiriye abagore ko ahubwo abashaka kunywa inzoga bajya bagura bakajya kuzinywera mu ngo zabo.
Guverineri w’Intara y’Iburasirazuba yagize ati“Abagore bafite uburenganzira bwo kugira icyo bigezaho, ariko mu rugero rubahesha agaciro kuko ari ba mutimawurugo. Ntabwo wakesha ijoro mu kabari ngo ugire n’umwanya wo kureba ibidatunganye mu rugo, ari uburere bw’abana, ari ibintu bijya ku murongo mu rugo twese tuzi uruhare rukomeye umugore abigiramo rero ntabwo yabibangikanya.
Yongeyeho ati “ingaruka zibikorwa biba umuntu yasinze ntabwo bibereye umugore na gato niyo mpamvu tubashishikariza niba hari n’ako kunywa bakeneye banakajyana mu rugo ariko bakagumana za ndangagaciro”.
Bamwe mu bagabo bararira ayo kwarika kubera ngeso y’ubusinzi bw’abagore babo, abo mu Murenge wa Karangazi mu Karere ka Nyagatare bavuga biyemeje guhunga ingo zabo kuko abagore babo banze guhinduka.
Umugabo witwa Ngamije Jean Bosco wo mu Kagali ka Nyamirama Umurenge wa Karangazi avuga ko umugore we ajya mu kabari akageza ninjoro cyane.
Ngamije aragira ati “twebwe muri Nyamirama twigeze kugira inama yiga ku bagore basinda ariko banze guhinduka ndetse hari n’uwavuze ko aho kugira ngo areke inzoga ahubwo yatandukana n’umugabo we”
Umuhuzabikorwa wa CNF mu Ntara y’Iburasirazuba Uwamahoro Jovia we avuga ko abagore gusinda ntabwo ari uburenganzira bwinshi bahabwa ahubwo ari ingeso z’umuntu ku giti cye, ariko agashimangira ko bazakomeza gukangurira abagore kujya muri gahunda z’igihugu zagenewe abagore.
Aragira at: “Abagore bitwara nabi ni ku giti cyabo, bitewe n’uburere bahawe, ariko kimwe mu bintu byadufasha, ni uko abagore baba muri gahunda zabagenewe nk’umugoroba w’ababyeyi kugira ngo babone inyigisho zishobora kubafasha”.


text:
Ubusanzwe imikurire y’umukobwa iyo ageze mu bwangavu, inazamo kwiyongera kw’ubunini bw’amabere. Ni ngombwa kuko aba amaherezo azakenera konsa abo azibaruka. Nyamara usanga ubunini bw’amabere butandukana. Hari abagira mato, aringaniye, n’amanini.
Ubusanzwe imikurire y’umukobwa iyo ageze mu bwangavu, inazamo kwiyongera kw’ubunini bw’amabere. Ni ngombwa kuko aba amaherezo azakenera konsa abo azibaruka. Nyamara usanga ubunini bw’amabere butandukana. Hari abagira mato, aringaniye, n’amanini.
Bijya bitangaza gusanga umukobwa muto afite amabere manini, cyangwa umunini afite dutoya! nkuko tubikesha www.Women’sHealth.COM,
Ubunini bw’amabere bushingira kuri ibi bikurikira;
Kugira ngo amabere abe manini cyangwa mato, biterwa n’impamvu zitandukanye. Iz’ingenzi muri zo twavuga:
• Imyaka: akenshi guhera mu bwangavu kugeza umugore abyaye amabere akura yiyongera. Nyuma yo kubyara agenda asa n’agabanuka kugeza ashaje.
• Ubwinshi bw’ibinure : amabere agizwe n’ibice byinshi gusa muri rusange ni ibinure. Uko umukobwa abyibuha ni na ko amabere yiyongera.
• Imisemburo: kugira ngo umukobwa amere amabere biterwa n’imisemburo iba imurimo. Ubwinshi bwayo cyangwa ubuke bwayo bigira uruhare mu bunini bw’amabere.
• Uturemangingo: rimwe na rimwe ubunini cyangwa ubuto bw’amabere ni ibintu bihererekanywa mu miryango (heredity). Aho usanga mu muryango runaka bagira amabere manini, abandi matoya. Gusa si ihame kuko ushobora gusanga inkurikirane zitanganya
ubunini bw’amabere.
• Igihe: nubwo waba ufite manini cyangwa mato, ariko hari igihe yiyongera. Igihe cy’uburumbuke cyangwa imihango kuri bamwe, iyo utwite, mu gihe cyo gukora imibonano, amabere yongera ubunini. Gusa iyo icyabiteraga kirangiye asubira uko yanganaga.
Ese wari uzi ko burya amabere yombi atangana?
Amabere y’umukobwa yaba mato cyangwa manini ntabwo ashobora kungana, gusa itandukaniro ni rito ku buryo utapfa kubimenya, nubwo hari abo biba byigaragaza. Kugira amabere mato. N’ubwo abantu bavuga ko ikintu ari gito bagereranyije n’ikindi, gusa ku mabere ho bavuga ko ari mato hagendewe kuri nyirayo. Icyakora, iyo wumvako ari mato ugasanga imoko n’ahayizengurutse habyimbye, aba azaba ari mato. Biterwa n’iki?
1. Impamvu nyamukuru itera kugira amabere kuba mato ni akarande mu muryango (genetics). Aha niho uzasanga mu muryango kuva ku gisekuru cya kure, baba babyibushye cyangwa bananutse bigirira amabere mato. Aha si ikibazo cyane mu gihe bonsa bakabona
amashereka iyo babyaye. Icyakora iyo bijyana no kubura amashereka, hitabazwa imiti.
2. Indi mpamvu ni imisemburo: Ubusanzwe gukura muri rusange bikorwa n’umusemburo witwa eostrogen. Uyu musemburo rero iyo ubaye muke bituma adakura neza. Ibi bishira iyo uterwa uyu musemburo cyangwa ufata ibinini biwongera, kimwe n’uko ubu haboneka imiti yo gusiga ku mabere ikoze muri uwo musemburo igufasha.
3. Impamvu ya gatatu ari na yo ya nyuma ni ikibazo cy’imirire mibi. Ibi birangwa no kunanuka ndetse n’amabere akagenderamo. Imyunyungugu y’ingenzi mu gukuza amabere ni ibiri yitwa Bromine (Br) na Manganese (Mn)
. Iyi myunyu ni yo ituma imisemburo itera gukura kw’imyanya myibarukiro ikora. Iyo rero ibaye mike mu mubiri, amabere ntakura.
Hari ibyo kurya bitandukanye warya bigatuma ingano y’amabere yawe yiyongera. Muri byo twavuga:
• Ibikoro
• Sezame
• Ibigori
• Tungurusumu
• Tangawizi
• Pomme
Kugira amabere Manini Nubwo kuri ubu mu bihugu bimwe na bimwe ngo amabere manini agezweho, ndetse bamwe bakibagisha ngo yongerwe, ntibibujijeko hari n’abayagabanyisha. Kugira amabere manini biterwa n’impamvu nyinshi
1. Iya mbere: kimwe n’amabere mato bishobora guturuka mu muryango, Ugasanga umuryango wose ni ko bameze. Ibi kuko biba
biri mu turemangingo twabo (genes), ntacyo wabikoraho.
2. Indi mpamvu ituruka ku kubyibuha. Akenshi kuko amabere akozwe n’ibinure, iyo umuntu abyibushye habyibuha bwa mbere inda, ikibuno n’amabere. Aha rero iyo ibiro bigabanutse n’amabere aragabanyuka.
3. Hari ibiterwa n’imikorere mibi y’imisemburo cyane cyane umusemburo wa estrogen. Iyo urenze ukenewe, bishobora gutuma amabere abyimba cyane. Ibi iyo bigaragaye hakiri kare, kwa muganga baguha imiti ibikosora.
4. Hashobora no kubaho ibiterwa no gukoresha imiti nabi cyangwa ukayikoresha igihe kirekire. Urugero twatanga ni umuti utangwa kubera uburwayi bwo mu mutwe. Birazwi ko uyu muti utuma amabere aba manini. Iyo biterwa n’imiti, kuyihagarika birongera bigatuma agabanyuka. kugira amabere matocyane rero cyagwa amanini kukigero gikabije basoza bagira inama ko wagana muganga akagira icyo yagufasha. amagara araseseka ntayorwa.
yanditswe na: NIYIRORA Christian
Ibitekerezo
murakoze kubitekerezo byanyu Kanda hano umusubize
nabazaga abo baganga baboneka Ku kumavuriro ayariyo yose Kanda hano umusubize


text:
Bakunzi b’iryamukuru ku nshuti ya bose, turacyavuga ku bisobanuro bya positions zo kuryamamo. Waba ukunda kuryama ugaramye maze amaboko ukaysegura uyabisikanishije munsi y’umutwe? Bisobanuye iki?
Ubu ni uburyo bwo kugerageza kwirukana muri wowe imyitwarire ya cyana iba ikuranga. Ibi ariko birikora, ntubanza kubitekerezaho ngo wiyurukanemo ubwo bwana bubaba bwarakugize imbata. Usasanga abakunda kuryama gutya baba bari mu bihe byo kubura ibyemezo bya kigabo byo kwikura mu bibazo biba bibasebya, bibagaragaza nk’abakiri abana, kandi ari bakuru. Ni bwo rero umubiri wikoresha ukjya kwisanga wiseguye amaboko abisikanije munsi y’umutwe wawe igihe uryamye ugaramye.
Ukunda kuryama wubitse inda ?
Aba bahanga bakoze ubushakashatsi ku bisobanuro bya positions zo kuryama bavuga ko ingimbi hafi ya zose zikunda kuryama zubitse inda. Hari n’aho mu masemaniri, abapadiri bajyaga birukana umunyeshuri baguye gitumo muri dormitory aryamye yubitse inda. Ahaaaa, niba bakibirukana ariko mumbaze mbabaze !
Gusa kuryama gutya bikunda kuba ku bantu bakijarajara muri bo bakifitemo akajagari, ni ukuvuga abatarafata icyemezo gihamye kubyerakeranye n’imvamutima zabo, nk’izo ngimbi n’abangavu nyine.
Niba rero ukuze warageze mu myaka y’ubukwerere cyangwa ubujigija ukaba ukirangwa no gukunda kuryama wubitse inda, bivuga ko uba ushaka kugaruza urukundo n’ubwuzu utagaragarijwe igihe wari ukiri mu bugimbi. Cyangwa se ushobora kuryama gutyo niba ukuze kugira ngo ugabanye ubushake bwinshi bw’imibonano mpuzabitsina wifitemo.
Ngezaho ibitekerezo byawe ubinyujije kuri facebook kwa Oswald Oswakim cyangwa ubinyuze kuri twiter.com kwa Oswaki.


text:
Amafoto yo mu Bwongereza (Igice cya 2: Nzeri 2015—Kanama 2016
Abahamya ba Yehova bo mu Bwongereza bagiye kwimura ibiro byabo biri i Mill Hill mu mugi wa Londres, babijyane ku birometero bigera kuri 70 ahagana mu burasirazuba, hafi y’umugi wa Chelmsford mu ntara ya Essex. Muri aya mafoto murabona uko imirimo y’ubwubatsi bw’ibiro by’Abahamya bishya yagenze, guhera muri Nzeri 2015 kugeza muri Kanama 2016.
Tariki ya 29 Ukwakira 2015: Aho babika ibikoresho
Abakozi bamena beto imbere y’igaraje.
Tariki ya 9 Ukuboza 2015: Aho babika ibikoresho
Abubatsi bakora igisenge k’inzu izakoreramo ibiro bitandukanye hamwe n’icyumba abubatsi bazajya bariramo mu gihe bazaba bubaka.
Tariki ya 18 Mutarama 2016: Aho babika ibikoresho
Ku marembo; umukozi arimo arakura ibiti mu nzira akoresheje imashini yabigenewe. Mbere y’uko umushinga w’ubwubatsi urangira, abashinzwe kwita ku busitani bazatera ibindi biti bisaga igihumbi bisimbura ibyatemwe.
Tariki ya 31 Werurwe 2016: Ku kibanza
Abakozi barimo bavana mu butaka bimwe mu bintu bidakenewe byahahoze; iryo taka rirasukurwa, rigakoreshwa ibindi.
Tariki ya 14 Mata 2016: Ku kibanza
Abakozi bitegura guterura za kontineri bakoresheje imashini iterura. Izo kontineri zizakoreshwa nk’ibiro by’abubatsi mu gihe bazaba bubaka.
Tariki ya 5 Gicurasi 2016: Ku kibanza
Abakozi barimo gutoragura imyanda bayishyira ahabigenewe. Abagize Komite Ishinzwe Ubwubatsi bishyiriyeho intego y’uko 95 ku ijana by’imyanda idateje akaga izaba yarangije kuvanwa mu kibanza, kandi iyo ntego bamaze kuyirenza. Uko bigaragara 89 ku ijana y’ibyashenywe ku mazu yari ahubatse urugero nk’amatafari, imbaho n’ibindi barabibitse ngo bizongere bikoreshwe.
Tariki ya 23 Gicurasi 2016: Aho babika ibikoresho
Umukozi urimo arakora mu miferege y’aho bazubaka amacumbi y’agateganyo y’abubatsi.
Tariki ya 26 Gicurasi 2016: Ku kibanza
Umwubatsi arimo gufata ibipimo by’ubutaka kugira ngo arebe niba ubwo butaka bwakoreshwa mu kubaka imihanda y’aho ibyo biro bizubakwa.
Tariki ya 31 Gicurasi 2016: Uko hazaba hameze
Ku itariki ya 31 Gicurasi 2016 ni bwo Inteko Nyobozi y’Abahamya ba Yehova yemeje iki gishushanyo mbonera. Nanone Abayobozi bo muri ako gace bemeye uwo mushinga w’Abahamya wo kubaka. Ubu noneho imirimo yo kubaka igiye gukomeza.
Tariki ya 16 Kamena 2016: Ku kibanza
Abakozi barimo batunganya ubutaka bwafashwe ku kibanza kugira ngo buzakoreshwe mu bindi. Ibyo bizatuma hadakoreshwa amafaranga menshi.
Tariki ya 20 Kamena 2016: Ku kibanza
Abakozi barimo basiza umuhanda w’aho bazashyira amarembo. Bakomeje gukora nubwo muri ayo mezi hagwaga imvura nyinshi bigatuma haba isayo.
Tariki ya 18 Nyakanga 2016 : Aho babika ibikoresho
Barimo batera amazi mu muhanda kugira ngo bagabanye ivumbi. Kugirira gahunda n’isuku ku kibanza ni bimwe mu mategeko agenga abubatsi. Ayo mategeko ahuje neza n’amahame yo muri Bibiliya adusaba kubaha abandi no kubitaho.
Tariki ya 18 Nyakanga 2016: Aho babika ibikoresho
Umwubatsi arimo akata utwuma bashyira mu matiyo yo mu byuma bikonjesha mu nzu.
Tariki ya 22 Nyakanga 2016: Ku kibanza
Abakozi bayungurura ubutaka bungana na metero kibe 20.000. Ibyo ni byo byagaragajwe kuri iyi foto.
Tariki ya 22 Nyakanga 2016: Ku kibanza
Abubatsi barimo basiza ikibanza, kugira ngo kizubakweho amazu ateganyijwe ku gishushanyo mbonera.
Tariki ya 18 Kanama 2016: Ku kibanza
Hagati ku ruhande rw’ibumoso, abubatsi barangije gusiza ikibanza ku buryo imirimo yo kubaka amacumbi ishobora gutangira. Hirya gato ibumoso, hubatswe amazu y’agateganyo ashobora gucumbikira abubatsi bagera ku 118.


text:
Nitwa keith toby,Nakundanye numukobwa tumarana igihe kitari gito kuko nari nkiri umwana ntagahunda yo kumushyira murugo nari mfite nuko noneho umukobwa afata gahunda yo gukundana nundi musore barakunda birangira bashyingiranwe ubu ni umugore.none ikibazo mfite ubu toby ndi umusore . none nyamugore yirirwa ampamagara ngo ansure iwanjy? hashize iminsi ampamagar nkamubeshya ko ntahari mfite izindi gahunda none anyohereje message ambwira ngo kucyumweru sinzafate izindi gahunda ngo azansura. bavandi mungire inama ko namubeshye kenshi noneho ndamubwira ngo iki? kdi mubyukuri uwo mugore ntawe nshaka sinshaka yuko amenya niwanjye none mungire inama musubize ngo iki?
Subscribe to: Post Comments (Atom)


text:
Bamwe mu babyeyi babangamira uburenganzira bw’abana biturutse ku bujiji ku buryo bumva ibyo babakorera bitanyuranije n’amategeko; abandi bakaba babikora bazi kandi basobanukiwe ko ibyo bakora ari icyaha.
Afatwa nk’umwana umuntu wese utagejeje imyaka 18 y’amavuko. Uwo muntu afite uburenganzira bwo kwiga, kubaho, kwandikishwa mu bitabo by’irangamimerere, kuvuzwa, kumenya ababyeyi be, kurindwa ivangura, ishimutwa n’icuruzwa, kugaragaza igitekerezo cye, n’uburenganzira bwo kuruhuka no kwidagadura.
Bamwe bavana abana mu ishuri atari uko babuze ubushobozi bwo kubabonera ibyangombwa; ahubwo babikora bagamije kugira ngo babafashe imirimo itandukanye.
Ni muri urwo rwego, ku itariki 9 z’uku kwezi, Umuyobozi wa Polisi y’u Rwanda mu karere ka Rulindo, Superintendent of Police (SP) Aphrodis Gashumba yagiranye inama n’ababyeyi b’abana barenga 100 bafatiwe mu isoko rya Base barimo gukora imirimo ivunanye bashaka amafaranga, abasaba kubahiriza uburenganzira bwabo aho buva bukagera no kwirinda kubakoresha, kubohereza gukora, cyangwa kubemerera gukora imirimo yose ivunanye.
Abana bahafatiwe bafite hagati y’imyaka 12 na 14 y’amavuko. 35 muri abo bana bose uko ari 100 basanzwe muri iryo soko bari bikoreye ibisheke.
SP Gashumba yabwiye abo babyeyi ko mu bikoreshwa abana bitemewe n’amategeko harimo gutera umuceri, kuwurinda konwa n’inyoni, kuwusarura, kuwikorera bawujyana aho uhurirwa, kuwuhura no kuwikorera bawujyana ku mbuga.
Yongeyeho ko mu bindi bitemewe gukoreshwa abana harimo gucukura no kwikorera amabuye n’umucanga, gusoroma icyayi n’ikawa; no kubakoresha mu birombe by’amabuye y’agaciron’ibindi.
Yagize ati,"Ababakoresha iyi mirimo ndetse n’indi tutarondoye bagomba kubireka kuko bihanirwa n’amategeko mu Rwanda; kandi usibye n’ibyo ni no kubangamira uburenganzira bwabo."
Yababwiye ko umuntu ukoresha umwana imirimo mibi, cyangwa akabigiramo uruhare, ahanwa n’amategeko nk’uko biteganywa n’Amabwiriza ya Minisitiri No 02 yo ku wa 10/5/2016 yerekeye gukumira no kurwanya imirimo mibi ikoreshwa abana; mu ngingo yayo ya 14.
Yasoje ubutumwa bwe abasaba gutangira ku gihe amakuru yerekeranye n’ihohotera rikorerwa abana bahamagara Polisi kuri nimero za telefone zitishyurwa 116 (Ubufasha bwihuse ku mwana wakorewe ihohoterwa) na 3029 (Isange One Stop Centers).
Abo babyeyi bamaze kuganirizwa ku burenganzira bw’umwana biyemeje kuba intangarugero mu kubwubahiriza no kubarinda ihohoterwa ryose.


text:
Gicumbi – Hatashywe inzu nshya FPR izajya ikoreramo
Mu kunoza imikorere myiza no guteza imbere umuryango FPR inkotanyi umurenge wa Rubaya wo mu Karere ka Gicumbi batashye ku mugaragaro inzu nshya izajya ikorerwamo n’umuryango FPR inkotanyi. Ubwo umuyobozi More...
Gisagara: Hamaze kubakwa inzu ngororamuco ku banywi b’ibiyobyabwenge
Mu rwego rwo kurwanya ibiyobyabwenge akarere ka Gisagara kivuye inyuma, mu ngamba kafashe harimo no kubaka inzu ngororamuco izajya ijyanwamo abafashwe banywa ibiyobyabwenge ubu iyo nzu ikaba imaze kuzura mu murenge More...


text:
Page 17 of 21
IBARURA N’IBIHEMBO
Ibarura n’ibihembo bisobanuye igihe Imana izahagarika abantu imbere yayo, ikabereka ibikorwa byabo bakoze n’amagambo bavuze mu buzima bwo ku isi, ikazababaza uko bayumviye nuko bayigometseho, nyuma yaho izabaha ibihembo by’ibikorwa byabo, abakoze neza bazahabwa ibitabo mu kuboko kw’iburyo, naho abakoze nabi bazabihabwa mu kuboko kw’ibumoso.
UKO IBARURA RIZABA RYIFASHE
Imana muri Qor’ani Ntagatifu yavuze uko ibarura rizaba rimeze ku munsi w’imperuka, aho igira iti:
وأشرقت الأرض بنور ربها ووضع الكتاب وجيء بالنبيين والشهداء وقضي بينهم بالحق وهم لا يظلمون سورة الزمر 69
“Isi izuzura urumuri rwa Nyagasani wayo, icyo gihe ibitabo bizatangwa abahanuzi bazanwe n’abahamya,, maze abantu bacirwe imanza z’ukuri, kandi ntabwo bazahuguzwa” QOR’ANI 39:69
Nanone Imana yaravuze iti:
ويوم نسير الجبال وترى الأرض بارزة وحشرناهم فلم نغادر منهم أحدا سورة الكهف 47
“Kuri uwo munsi ibitabo bizatangwa, icyo gihe uzabona inkozi zibibi zifite ubwoba kubera ibiri muri ibyo bitabo, zivuga ziti: mbega ibyago byacu! Ese iki gitabo ni bwoko ki? Kitasize igitoya n’ikinini kitacyandukuye?! Ubwo abantu bazasangamo ibyo bakoze, kandi nta numwe Nyagasani wawe azahuguza” QOR’ANI 18:47
Muri icyo gihagararo cy’ibarura n’imanza, Intumwa zose n’abahanuzi bazazanwa babazwe niba indagizo y’ubutumwa bahawe barayisohoje. Abahanuzi bazahamya ko bagejeje ubutumwa ku bantu babo, ndetse n’abantu bazashinjanya ubwabo ku bwabo, ibyo babonye kuri bagenzi babo, icyo gihe ibintu byose bizatanga ubuhamya ku bantu, isi izashinja, ubutaka, ijoro n’ibindi biremwa harimo n’ingingo z’umubiri w’umuntu zizamushinja ibyo yakoze.
AMAHAME AZASHINGIRWAHO MU IBARURA RYO KU MUNSI W’IMPERUKA
Imana Nyagasani, ifite ubutabera buhambaye, niyo mpamvu mbere yo guhana abantu, izabanza kubereka ibimenyetso bihagije bizabaha kunyurwa n’ibarura bazakorerwa ubwabo, bakabona ko ntacyo Imana yabahuguje. Muri ayo mahame azagenderwaho, twavuga:
1- Nta muntu uzabazwa ibyaha by’abandi.
Imana iragira iti:
من اهتدى فإنما يهتدي لنفسه ومن ضل فإنما يضل عليها ولا تزر وازرة وزر أخرى وما كنا معذبين حتى نبعث رسولا. سورة الإسراء 15
“Uzayoboka azaba ayoboye umutima we, kandi uzayoba azaba ayobeje umutima we, nta muntu uzikorera ibyaha bby’abandi…” QOR’ANI 17:15
2- Abantu bazerekwa ibyo bakoze babyibonere, ibyo bazabikorerwa bahabwa ibitabo bito bizaba bikubiyemo ibikorwa bakoze, na nyuma yo kubihabwa bazabisoma, kuko buri muntu wese afite abamalayika babiri mubyo akora byose, umuntu rero Imana izamuha igitabo cye, maze imubwire iti:
اقرأ كتابك كفى بنفسك اليوم عليك حسيباسورة الإسراء 14
“Soma igitabo cyawe, ubwawe urihagije kwikorera ibarura”. QOR’ANI 17:14
3- Gutuburirwa ibikorwa byiza.
Mu bintu bigaragaza impuhwe z’Imana n’imbabazi zayo, ku bagaragu bayo, ni uko izabatuburira ibihembo by’ibikorwa byiza bakoze, ariko ibibi byo ntibizatuburwa ahubwo uwabikoze azabihanirwa nk’uko yabikoze bingana bidatubuwe, Imana iragira iti:
من جاء بالحسنة فله عشر أمثالها ومن جاء بالسيئة فلا يجزى إلا مثلها... سورة الأنعام 160
“Uzakora icyiza azagihemberwa cyikubye inshuro icumi, naho uzakora ikibi azagihanirwa uko yagikoze”. QOR’ANI 6:160
Ibi bishimangirwa n’imvugo y’intumwa y’Imana Imana iyihe amahoro n’imigisha igira iti:
“Imana Nyagasani yaravuze iti: icyiza gituburwa inshuro icumi cyangwa zirenze ariko ikibi cyo kiguma uko kingana cyangwa akakibabarirwa…”
4- Ibibi bizahindurwa ibyiza.
Impuhwe z’Imana ziragutse cyane kuburyo zizagera aho Imana izafata ibibi byakozwe n’abagaragu bayo ikabihinduramo ibyiza, ibi bishimangirwa n’amagambo y’Imana aho igira iti:
...إلا من تاب وآمن وعمل عملا صالحا فأولئك يبدل الله سيئاتهم حسنات وكان الله غفورا رحيما سورة الفرقان 70
“….uretse babandi bazicuza bakemera bagakora ibikorwa byiza abo nibo Imana izahindurira ibibi byabo ibyiza kuko Imana ni Nyir’impuhwe Nyir’imbabazi” Qor’ani 25:70


text:
Ndibabaje Assiel Katarya, Umunyarwanda ufite imyaka 64 utarahigwaga muri Jenoside yakorewe Abatutsi, yabashije kurokora abatutsi barenga 300 ariko nawe abana be babiri baricwa.
Katarya atuye mu Kagali ka Mpanga, Umurenge wa Kinigi, Akarere ka Musanze.
Katarya yabwiye ikinyamakuru izubarirashe.rw ko hagati y’umwaka wa 1990 na 1994 yari umuyobozi wa Cellule(Akagari k’ubu) mu cyahoze ari Komini Mukingo ni mu Karere ka Musanze muri iki gihe; inshingano yahuzaga no kuba yari umukristo uhagarariye abandi mu Itorero ry’Abadavantisiti b’umunsi wa karindwi.
Mu buhamya atanga, Katarya avuga ko yifashishije ‘ubabasha buto cyane’ bw’ubuyobozi yari afite maze agerageza kurengera Abatutsi bahigwaga mu gihe nyamara abayobozi bari bamukuriye ku rwego rwa Segiteri(umurenge w’ubu) na Komini bategekaga ko Umututsi yicwa aho ari hose.
Cyakora, uriya muturage avuga ko kurengera Abatutsi bitari byoroshye kubera ko ngo abayobozi bari bamukuriye ndetse n’abavandimwe be bose intero n’inyikirizo byari ugutsemba Abatutsi aho bari hose.
Akomeza agira ati “si byari byoroshye, yaba Burugumesitiri ndetse n’abavandimwe banjye bose intero n’inyikirizo kwari ugutsemba abatutsi aho bari hose; bakabica muri Komini Mukingo byashoboka no hanze y’iyi komini bakicwa, bari bariyemeje kandi ibyo biyemeje byo kwica Abatutsi babishyiraga mu bikorwa nta cyo bikanga.”
Mu buhamya bwa Ndibabaje bunemezwa n’abo yabashije kurokora, avuga ko urugamba rwo kurengera Abatutsi bahigwaga yarutangiye kuva mu mwaka wa 1991 kugeza muri 1994; icyo gihe ngo uwitwa Kajerijeri wari Burugumesitiri wa Komini Mukingo wamenyekanye cyane mu kwica abatutsi, n’uwitwa Gasana wari Burugumesitiri wa komini Kinigi bose bahigaga bukware Abatutsi bari batuye mu gice cya Parike y’Ibirunga.
Katarya avuga ko bigeze mu mwaka wa 1993 ibintu byahinduye isura muri komini Mukingo nuko Abatutsi batangira kugabwaho ibitero ari nako basahurwa imitungo, ati “nigiriye inama yo kubwira Abatutsi twari duturanye kunsanga ku rusengero kugirango interahamwe nizibatera mu ngo zizahababure, narababwiye ngo ‘ni muze nibabica najye baranyica’, ku ikubitiro hahise haza bake ariko gahoro gahoro bagenda babwirana kugeza ubwo barenga 300.”
Mu kiganiro n’iki kinyamakuru, Katarya yavuze ko imibereho y’Abatutsi yari acumbikiye mu rusengero itari yoroshye; ibintu ahuza no kuba ko mu gihe kingana n’amezi atatu bari muri urwo rusengero buri wese yatungwaga n’ibiryo bike yizaniye ubundi bakishyira mu mahoro bagasenga Imana gusa.
Uyu mugabo yakomeje agira, ati “siwavuga ko ibiryo bari bafite ari byo byabatungaga, urebye ahubwo ni nkaho bari batunzwe n’amasengesho kuko twasengaga mugitondo saa sita na nimugoroba umurimo wanjye kwari ukubahumuriza ko ntamuntu ugomba kubica, ibintu byabafashaga cyane ni uko bari bazi ko abavandimwe banjye bose bari mu bwicanyi icyo gihe.”
Uko abo yari acumbikiye barokotse
Ndibabaje avuga ubwo Jenoside yakorewe Abatutsi yari irimbanyije mu mwaka wa 1994, we n’Abatutsi barenga 300 bari kumwe mu rusengero bagabweho igitero n’interahamwe maze zirababwira ngo ‘Abatutsi nibajye ku ruhande rumwe’ kugira ngo bicwe, ngo bahawe igihe kingana n’amasaha 24 yo kubitekerezaho.
Cyakora, icyo gihe ngo ahitwa muri Bisate, mu birometero nka bitatu uvuye kuri rwa rusengero hari ingabo zari iza RPA nuko bamwe mu bo yari acumbikiye bafata icyemezo cyo kujya kuzihuruza gusa ngo nta bufasha bari bazitezeho bitewe n’ibyazivugwagaho ko ari ‘abantu babi cyane.’
Agira ati “bigeze ku masaha yo ku mugoroba abitwa Nyiramacibiri na Nyiraherekeza ndetse n’undi ntibuka izina biyemeje kuba ibyihebe nuko bajya guhuruza Inkotanyi aho zari muri Bisate, ma saa saba z’ijoro mbona abasirikare 10 baraje batangira kujyana ba bantu nari nshumbikiye ku birindiro byabo byari muri Bisate aba ariho barindirwa nuko baba barokotse gutyo!”
Interahamwe zamwihimuyeho
Nyuma y’uko Abatutsi bose Katarya yari acumbikiye barokowe n’ingabo zari RPA, uyu mugabo avuga ko interahamwe zazanye umujinya mwinshi cyane maze zica abana be b’abahungu babiri mu rwego rwo kumwihimuraho, avuga kandi ko na we ubwe yagiye afungwa aregwa gukorana n’Inkotanyi ndetse anakorerwa ibikorwa by’urugomo byo guterwa amabuye ku nzu ye.
Akari ku mutima w’abahishwe na Katarya
Ku ruhande rw’abaturage bahishwe na Katarya bavuga ko iyo haza kubaho abantu bafite umutima nk’uw’uyu mugabo, mu Majyaruguru ashyira Iburengerazuba bw’u Rwanda hatari kwicwa Abatutsi benshi mu gihe cya Jenoside yakorewe Abatutsi nk’uko byagenze.
Kanzinya Enias ufite imyaka 70 akaba umwe mu barokowe na Ndibabaje agira ati “ubuhamya butangwa na Ndibabaje ni ukuri ijana ku ijana, yaradufashije pe! Hamwe n’imiryango yacu turamushimira cyane, muri rusange iyo haboneka ba Ndibabaje nibura batatu abatutsi bapfuye bari kugabanuka, twabuze uko tumugororera!”
Mukamugema Immaculée umubyeyi ufite imyaka 43, yunga mu bivugwa na Kanzinya akavuga ko ubwo Abatutsi bo muri segiteri yari atuyemo bahigwaga byamukuye muri Komini ya Kinigi yari atuyemo akajya gushaka ubuhungiro kwa Katarya muri komini ya Mukingo kubera ko yari yaremenye ko Ndibabaje ari we Muhutu wenyine wakingiraga ikibaba abatutsi.
Uyu mubyeyi akomeza avuga ko Katarya ntako atagize ngo ajijishe interahamwe zabaga zivanze n’ingabo zatsinzwe zabaga zifite umugambi wo kwica Abatutsi bari barahungiye mu rusengero yari yarabahishemo.
Umuryango uharanira inyungu z’abarokotse Jenoside yakorewe Abatutsi(Ibuka), mu Karere ka Musanze, na wo ushima ubwitange bwa Katarya mu kurokora Abatutsi kugeza n’ubwo abana be babiri bishwe, uyu muryango ukaba ufata ubwitange bwa Katarya nk’igikorwa cy’ubutwari.
Katarya magingo aya ni umurinzi w’igihango userukira Umurenge wa Kinigi atuyemo.
Twitter:@Umurengezis


text:
Igikunze kugaragara muri iyi minsi ni uko hari abakobwa bitwara nabi, ugasanga kandi bagiriye inama inshuti zabo ngo zitware nkabo. Ugasanga niba afite shuga dadi (sugar daddy) ari kubwira bagenzi be ngo nabo bashake abagabo bakize bo kurya amafaranga, cyangwa niba akora uburaya agakuramo iritubutse akabigiramo inama bagenzi be ngo birabakura mu bukene.
Hari abumva ko umukobwa ugezweho ari uzi gukura amenyo, akabona amafaranga atakoreye, akitwara nabi muri sosiyete, atitaye kucyo abandi bamuvugaho cyangwa uko bamubona, akanywa inzoga zihenze gusa kandi wenda atanazishoboye, yarangiza agataha bitinze ngo kuko atari inkoko, ugize icyo avuga akamusubiza ati “ kuki abahungu bo bataha bitinze ?”
Hari uwavuga ko ari ukwibasira abakobwa bose, cyangwa iki, ariko aha navuga ko atari kuri bose, n’ubwo umukobwa aba umwe agatukisha bose. Ikibabaje nuko abakobwa bitwara nabi aribo bagaragara kandi bagashyirwa imbere nk’abazi kubaho, bari cool, basobanutse (iri jambo rirakomeye ntiryakavuzwe ku bantu nkabo), mu gihe abitonda bakirinda ikibi bo ntawe ubamenya, ugasanga ahubwo barafatwa nk’abatiyoroshya, abatazi ibigezweho cyangwa abafite ama codes.
Reba Video
Uko Wabigenza Ute Uhuye n'Umukobwa Wataye Umutwe
Igikunze kugaragara muri iyi minsi ni uko hari abakobwa bitwara nabi, ugasanga kandi bagiriye inama inshuti zabo ngo zitware nkabo. Ugasanga niba afite shuga dadi (sugar daddy) ari kubwira bagenzi be ngo nabo bashake abagabo bakize bo kurya amafaranga, cyangwa niba akora uburaya agakuramo iritubutse akabigiramo inama bagenzi be ngo birabakura mu bukene.
at 12:37:00 PM
Labels: urukundo


text:
“Twiboneye urukundo nyarwo”
KUWA gatandatu tariki ya 25 Mata 2015, umutingito ufite ubukana bwa 7,8 wibasiye igihugu cya Nepali kigizwe n’imisozi miremire, kikaba kiri mu majyaruguru y’u Buhindi. Uwo mutingito wageze ku birometero 80 mu majyaruguru y’uburengerazuba bw’umurwa mukuru wa Kathmandu. Abantu basaga 8.500 bahasize ubuzima, akaba ari bwo hapfuye abantu benshi bazize ibiza. Amazu arenga 500.000 yarasenyutse. Muri icyo gihugu hari Abahamya ba Yehova barenga 2.200, kandi abenshi batuye mu gace kibasiwe n’uwo mutingito. Twababajwe no kumenya ko hari Umuhamya wapfuye hamwe n’abana be babiri.
Umuhamya witwa Michelle yaravuze ati “igihe umutingito wabaga, Abahamya bo muri ako gace hafi ya bose bari mu materaniro. Iyo baza kuba bari mu rugo, hari gupfa benshi.” Kuki abari mu materaniro nta cyo babaye? Ni uko Amazu y’Ubwami yubatse neza.
“UBU NONEHO BAMENYE AKAMARO KABYO”
Amazu y’Ubwami mashya yo muri Nepali yubatse ku buryo ashobora guhangana n’umutingito. Man Bahadur ukora mu mishinga y’ubwubatsi bw’Amazu y’Ubwami, yaravuze ati “abantu bakundaga kutubaza impamvu twubaka fondasiyo ikomeye kandi amazu ari mato. Ubu noneho bamenye akamaro kabyo.” Nyuma y’umutingito abantu bemerewe gucumbika mu Mazu y’Ubwami. Abahamya ba Yehova n’abaturanyi babo bari muri ayo mazu bumvaga bafite umutekano.
Abasaza b’amatorero bahise batangira gushakisha Abahamya batari babonetse. Umuhamya witwa Babita yaravuze ati “abasaza b’itorero birengagije ibibazo byabo kugira ngo bite ku bagize itorero. Byadukoze ku mutima rwose.” Hashize umunsi umwe umutingito ubaye, abantu batatu bari muri komite igenzura umurimo w’Abahamya ba Yehova muri Nepali bafatanyije n’abagenzuzi basura amatorero, batangiye gusura amatorero kugira ngo barebe ibikenewe kandi bafashe abasaza bo muri ako gace.
Iminsi itandatu nyuma y’umutingito, umuvandimwe Gary Breaux n’umugore we Ruby bari baturutse ku cyicaro gikuru cy’Abahamya muri Amerika baje muri Nepali. Reuben, umwe mu bagize ya komite yaravuze ati “twumvaga ko umuvandimwe Breaux atari buze, kuko abantu bo mu mugi wa Kathmandu bari bahahamutse kubera umutingito. Ariko yakoze uko ashoboye araza kandi Abahamya bo muri Nepali baramwishimiye cyane.”
“TWARUSHIJEHO GUKUNDANA”
Silas ukora ku biro by’ishami by’Abahamya ba Yehova muri Nepali, yaravuze ati “igihe telefoni zongeraga gukora, nitabaga telefoni amanywa n’ijoro. Abahamya bagenzi bacu bo hirya no hino ku isi bari baduhangayikiye. Nubwo bamwe bavugaga indimi tutazi, twiboneye ko badukunda kandi ko bifuza kudufasha.”
Iminsi mike nyuma y’umutingito, abandi Bahamya bo muri Nepali bazaniraga ibiribwa abari bacumbitse mu Mazu y’Ubwami. Nanone hashyizweho komite ishinzwe ubutabazi, maze imfashanyo zitangira kuza zisukiranya ziturutse muri Bangaladeshi, mu Buhindi no mu Buyapani. Mu minsi mike, haje abaganga baturutse mu Burayi, batangira gukorera muri imwe mu Mazu y’Ubwami. Bavuraga ibikomere byatewe n’umutingito kandi bakaduhumuriza.
Umugore witwa Uttara yagaragaje uko abenshi bumvaga bameze agira ati “uwo mutingito wari ufite ubukana bwinshi kandi uteye ubwoba. Ariko nyuma yaho twarushijeho gukundana.” Umutingito ntiwagabanyije urukundo dukunda Yehova n’urwo dukundana, ahubwo rwarushijeho gukomera.


text:
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
Yesaya 39:1-8
39 Muri icyo gihe, Merodaki-Baladani+ mwene Baladani, umwami w’i Babuloni,+ yumvise ko Hezekiya yari yararwaye ariko ko yongeye gutora agatege,+ amwoherereza urwandiko n’impano.+2 Nuko Hezekiya yishimira izo ntumwa+ azereka inzu ibikwamo ubutunzi bwe,+ azereka ifeza na zahabu n’amavuta ahumura neza+ n’andi mavuta meza yose, azereka n’intwaro ze zose+ n’ubundi butunzi bwe bwose. Nta kintu na kimwe Hezekiya atazeretse mu byari mu nzu ye byose+ no mu bwami bwe bwose.+3 Hanyuma umuhanuzi Yesaya asanga Umwami Hezekiya aramubaza+ ati “bariya bagabo bakubwiye iki, kandi se baje iwawe baturutse he?” Hezekiya aramusubiza ati “baje baturutse mu gihugu cya kure, i Babuloni.”+4 Arongera aramubaza ati “babonye iki mu nzu yawe?”+ Hezekiya aramusubiza ati “ibintu byose byo mu nzu yanjye babibonye. Nta kintu na kimwe ntaberetse mu byo ntunze byose.”5 Nuko Yesaya abwira Hezekiya+ ati “umva ijambo rya Yehova nyir’ingabo:6 ‘dore iminsi izaza maze ibiri mu nzu yawe byose, n’ibyo ba sokuruza babitse kugeza uyu munsi bijyanwe i Babuloni.’+ ‘Nta kintu na kimwe kizasigara,’+ ni ko Yehova avuga.7 ‘Kandi bamwe mu bahungu bawe bazagukomokaho, abo uzabyara, bazajyanwa+ babe abakozi+ mu ngoro y’umwami w’i Babuloni.’”+8 Nuko Hezekiya abwira Yesaya ati “ijambo rya Yehova uvuze ni ryiza,”+ maze yongeraho ati “kubera ko amahoro n’ukuri+ bizakomeza mu minsi yo kubaho kwanjye.”+


text:
Babisabwe ubwo hatangizwaga imurikabikorwa by’abafatanyabikorwa b’Akarere ka Nyamasheke, mu Murenge wa Kanjongo mu i Tyazo, kuri uyu wa 09 Kamena 2016.
Aya maguriro (selling point) agiye kubakwa ku muhanda mushya uva Nyamasheke ugana Karongi, ngo azafasha abaturage kugurisha umusaruro wabo, kumenyekanisha ibyo bakora no gukangurira ba mukerarugendo gusura aka gace gafite ubwiza buhebuje.
Umuyobozi Wungirije w’Akarere ka Nyamasheke ushinzwe Ubukungu, Ntaganira Josue Michel, yavuze ko aya maguriro agiye gushyirwa ku mihanda azatuma abaturage mu ngeri zose babona aho bagurishiriza umusaruro wabo.
Ngo bazabanza guhugura abazayakoresha ndetse babahe ingendoshuri, kugira ngo bazabashe kuyabyaza umusaruro witezwe.
Yagize ati “Turi mu nyigo yimbitse y’aya masoko yunganira amasoko manini. Tuzashaka amafaranga ahagije tubaze abaturage ibibabereye, twigishe abaturage bacu, ku buryo ibizahajya ari ibintu by’agaciro ku rwego mpuzamahanga. Uyu muhanda twahawe tugomba kuzawubyaza umusaruro”.
Uhagarariye abatanyabikorwa b’Akarere ka Nyamasheke, Albert Nzacahinyeretse, yavuze ko ayo masoko azagera ku ntego abaturage nibakomeza gukorera hamwe bafite intego, bagakora ibintu byinshi kandi by’agaciro bikazaba icyitegererezo.
Yagize ati “Tugomba gufatanya twese tugahindura imyumvire tukava muri gakondo.Bizadusaba gutinyuka gusobanura ibyo dukora no kubyamamaza dufatanyije n’ubuyobozi”.
Umwe mu berekanye ibyo bagezeho,Tuyisenge Placide uhagarariye koperative ikora ibijyanye n’ubukerarugendo bushingiye ku muco (Nyungwe Culture Village), avuga ko ayo masoko mato bayatangiye, bakururira abahisi n’abagenzi kwisanga mu bukerarugendo bushingiye ku muco.
Avuga ko ayo maguriro azasanga babigeze kure kuko berekana uko aba kera bagenzaga benga inzoga, bakora imiti, uburyo basoroma icyayi, n’uburyo abaturiye Nyungwe bahinga.
Ati “Abakerarugendo barabukunda cyane kandi dufite umwihariko utasanga ahandi mu Rwanda”.
Hateganyijwe ko hazashyirwaho amasoko mato cyangwa amaguriro arenga icumi.
Ni igitekerezo cyagarutsweho cyane nyuma yo kubona bimwe mu bikorwa by’indashyikirwa byagaragaraga mu imurikabikorwa ry’abafatanyabikorwa rizamara iminsi ibiri.


text:
Ruhango: Inzego z’ibanze zirasabwa gukurikirana ikoreshwa ry’amakaye y’imihigo
Bamwe mu baturage bavuga ko bataramenya neza akamaro k’ikaye y’imihigo, ibi bakaba babitangaza mu gihe akarere ka Ruhango kavuga ko kamaze kugura amakaye arenga ibihumbi 71 angana n’ingo zigize aka karere.
Gusa ubuyobozi bw’akarere ka Ruhango bukavuga ko aya makaye yatanzwe ariko ntihabeho ikoreshwa ryayo neza.
Umwe mu baturage twasuye Nyaminani Innocent utuye mu kagari ka Kirengeri umurenge wa Byimana, avuga ko aya makaye bayafite koko, ariko ngo akenshi usanga batazi icyo agomba kuyakoresha.
Bitunguranye asuwe n’abayobozi bamubajije byinshi byerekeranye n’iterambere ry’urugo rwe ndetse na gahunda ya Leta, bimwe muri ibi byarabonetse ariko abajijwe ikaye y’imihigo arayibura. Avuga ko ayifite ariko atazi aho yayibitse.
Mbabazi Francois Xavier, umuyobozi w’akarere ka Ruhango, avuga ko amakaye yatanzwe koko, gusa ngo ntihabayeho ikurikiranwa ryayo. Akavuga ko ubu barimo gushishikariza inzego z’ibanze gufasha abaturage kumva akamaro k’ikaye y’imihigo.
Ubusanzwe ikaye y’imihigo ihabwa umuturage kugirango ajye yandikamo ibikorwa bye, bishingiye ku mibereho myiza, ibyo atunze, iterambere rye n’ibindi.
Gusa umuyobozi w’aka karere, avuga ko abaturage bashoboye kumva akamaro k’iyi kaye y’imihigo, ngo yabagiriye akamaro cyane, kuko ibafasha kwesa imihigo yabo neza uko baba barayihize.


text:
“Yesu Kristo uko yari ari ejo, n’uyu munsi ni ko ari kandi ni ko azahora iteka ryose.”Abaheburayo 13:8
Muri iy’isi abantu barahinduka kandi nawe ubwawe urahinduka. Amarangamutima n’ibyiyumvo by’umuntu bihora bihinduka, bivuga ngo umuntu ntashobora kubyizera ko umuntu runaka adashobora guhinduka. Niyo mpamvu nk’umuntu wakurikiye Yesu Kristo agomba guhora yiga kubaho mu buzima bw’ukuri n’ubwenge aho kwizera amarangamutima ye. Iyo wizeye cyangwa ukegamira kumarangamutima n’ibyiyumvo byawe, akenshi biragushuka kuko byo birahinduka.
Mu rwandiko rwa mbere Pawulo intumwa yandikiye Abakorinto ibice icumi ku murongo waho wa kane (1 Abakorinto 10:4), yagereranije Yesu Krissto n’urutare, ubwo butumwa bugira buti” kuko banywaga ku gitare cy’Umwuka cyabakurikiraga, kandi icyo gitare cyari Kristo.” Iki gitare nicyo nawe ukwiye kwiringira.
Impamvu ukwiriye kwiringira Kristo Yesu, ni uko mu byiyumviro bye ntahinduka kandi niwe ubitegeka, mu mibereho ye akiri mu isi, ntiyigeze ayoborwa n’amarangamutima ahubwo yakomeje kuyoborwa n’Umwuka nubwo nawe yanyuraga mu buzima nk’ubwo tunyuramo umunsi ku munsi ariko yakoje kuba uko yari, ndetse nkuko ari iy’umunsi n’iteka ryose nta guhinduka kumugaragaraho.
Yesu Kristo utarigeze ahinduka, udahinduka n’ubu kandi utazigera ahinduka, niwe nawe ukwiriye kwizera kandi ukamwiringira muri byose, ukwizera ko atajya ahinduka ariko afite ubutware bwo guhindura amarangamutima n’ibyiyumvo byawe kugira ngo bimere nk’ibyaranze ubuzima bwe igihe yari mw’isi. Yesu Kristo aragusaba ko waba muzima nk’ubwe. Umwiringire kuko ari we rutare rudahinduka.
Byakuwe mu gitabo kitwa”Ending Your Day Right” cyanditswe na Joyce Meyer


text:
Kuri uyu wa Kabiri tariki ya 8 Kanama 2017, Umuyobozi w’Itorero Methodiste Libre ku Isi, Bishop Dr Joab Lohara,ari kumwe n’abayobozi b’iri torero mu Rwanda, yasuye Urwibutso rwa Jenocide rwa Kigali ku Gisozi yunamiye imibiri ihashyinguye anahatangira ubutumwa bw’ihumure ku banyarwanda muri rusange.
Bishop Dr Joab Lohara umaze iminsi 3 mu Rwanda, akimara gusura urwibutso rwa Kigali ku gisozi yavuze ko ababajwe bikomeye n’ibyo yiboneye n’amaso ye ku buryo kubisobanura bitamworohera.
Yagize ati "Sinzi icyo navuga ndumva umutima wanjye wuje agahinda ku buryo bigoranye kugira ngo ngire icyo navuga.Jenoside ntikongere mu Rwanda cyangwa ahandi ku Isi.leta zigomba guharanira kuzana amahoro mu bantu bose, nta tandukaniro riri hagati y’ubwoko runaka cyangwa hagati y’umuntu n’undi kuko bose baremwe n’Imana kandi mu ishusho yayo.Iyo shusho y’Imana rero ikwiye kubahwa no guhabwa agaciro kayo."
Yunzemo ati "Urubyiruko rugomba kwigira ku mateka mabi igihugu cy’u Rwanda cyanyuzemo bakubaka ejo heza kuko bafite igisubizo ku bibazo byose bahura na byo buri munsi kugira ngo bagere ku mahoro n’ubumwe nk’inkingi y’iterambere no gukumira ikibi cyose cyabaganisha ku mabi yakongera kubashyira mu icuraburindi.”
Umuyobozi w’itorero Methodiste Libre mu Rwanda, Samuel Kayinamura yavuze ko gutumira umuyobozi wa Umuyobozi w’Itorero Methodiste Libre ku Isi, Bishop Dr Joab Lohara ari ukugira ngo nawe yibonere ibyabaye mu Rwanda maze nawe azagire uruhare mu gutangariza amahanga ukuri ku byabaye ku buryo na bamwe bapfobya bakanahakana Jenocide yakorewe abatutsi bumva ukuri.
Yagize ati “Uyu ni umwanya mwiza w’uko yiboneye imbonankubone ibyabaye, akazatangariza amahanga ko Jenoside yabaye mu Rwanda kandi ko itagomba gupfobywa no guhakanwa.”
Yakomeje avuga ko mu itorero Methodiste Libre bafite uruhare runini cyane mu kwimakaza ubumwe n’ubwiyunge bigisha Abanyarwanda kubana neza bashingiye kuri Bibiliya, anongeraho ko banafite ibikorwa byo guhuza abakorewe Jenoside n’abayikoze bakabana mu mahoro aho bagabirana inka nk’ikimenyetso cy’ubumwe.
Itorero Methodiste Libre mu Rwanda ryatangiye muri 1942 ritangirira mu Ntara y’Iburengrazuba i Kibogora muri Nyamasheke ubu rikaba rimaze kugera mu turere twose tw’u Rwanda aho rifite abayoboke bagera ku bihumbi 500.
Umuyobozi w’itorero Methodiste Libre mu Rwanda, Samuel Kayinamura
Bishop Dr Joab ,uyobora Itorero Methodiste Libre ku Isi yunamiye imibiri ishyinguye mu rwibutso rwa Kigali ku Gisozi


text:
Muri iki gitekerezo, agaragazamo kandi ko impaka ku Itegeko Nshinga zitigeze ziba mu buryo bwa nyabwo ngo Abanyarwanda bagaragaze ibyiyumviro byabo ku ivugururwa ry’Itegeko Nshinga uko bikwiye.
Iki gitekerezo kiragira kiti "Mu cyerekezo cy’amatora y’Umukuru w’Igihugu mu Rwanda muri 2017 n’ibisabwa guhinduka mu Itegeko Nshinga, Nankana ni Perezida Kagame. Aho bigeze amagambo yahariwe Nankana. Abaturage barasabye Inteko Ishinga Amategeko irabaha. Tuzirikane ko Nyir’ubwite we ntacyo aravuga yeruye. Ese aramutse avuze ngo OYA?
Burya kimwe mu bivuna Umukuru w’Igihugu uwariwe wese ku Isi, n’uko nubwo agira abajyanama benshi, kenshi iyo ajya gufata icyemezo aba ariwe wenyine n’umutimanama we.
Mu Bubiligi higeze kubaho ubwo uwari umwami Baudoin ariwe Mukuru w’Igihugu yagejejweho itegeko (gukuramo inda cyangwa avortement cyangwa abortion) ryatowe n’Inteko Ishinga Amategeko ngo arisinye, we asanga icyo rivuga kinyuranye n’imyemerere ye.
Byabaye ngombwa ko Baudoin ava ku bwami kugira ngo bigaragare ko igihugu kitagifite Umukuru wacyo kugira ngo Perezida w’Inteko Ishinga Amategeko abe ariwe usinya iryo tegeko. Nyuma umwami arongera asubira ku ngoma ye. Icyo gihe Baudoin nta wundi mujyanama yumviye uretse umutimanama we.
Perezida Kagame nawe nk’Umukuru w’Igihugu cy’u Rwanda, ashyikirizwa amategeko menshi agahabwa inama nyinshi, ariko iyo ajya gusinya aba ari wenyine.
Twibuke ko yifuje mu biganiro bimwe yagiranaga n’abanyamakuru, ko aho igihe kigeze, hatangizwa impaka zisesuye, Abanyarwanda bakamuha neza ibitekerezo byimbitse byamwemeza ishingiro n’agaciro k’ibitekerezo byemeza ko ingingo ya 101 y’Itegeko Nshinga yahindurwa, abadashaka ko iyo ngingo yahinduka nabo bakamunoza mu nama shingiro zabo.
Mu gihe we azahitamo icyo azatangariza Abanyarwanda n’amahanga, azaba ari wenyine. Ariko njye ikibazo mpaye abasoma ibi; Ese mubona impaka Perezida yifuje zarabaye?
Izo mpaka zisesuye ntizumvikanye bihagije, n’izumvikanye ntizasembuye izindi.
Ubundi igihe cy’amatora ni ishuri Kaminuza n’urubuga rwa demokarasi. Ni indorerwamo yerekana ko abaturage bumvise koko ko aribo batanga ubutegetsi bakabuha uwo bashaka, bakanabwambura utakibanogeye. Ni igihe amashyaka n’itangazamakuru bagaragaza icyo babereyeho cyo kumurikira abaturage. Ni naho buri shyaka ryumvikanisha umwihariko waryo mu gusesengura no gusobanura ibibazo by’igihugu ryerekana umurongo waryo mu kubikemura.
Uretse kubivugira mu nama z’umwiherero, nta cyicaro cy’ibiganiro cyahuje abahagarariye amashyaka atandukanye bumvikanisha icyo buri wese ashimangira mu mahame y’ishyaka rye kijyanye n’amatora y’Umukuru w’Igihugu, manda zingahe zizaba ngombwa kugira ngo intebe y’Umukuru w’Igihugu ihabwe undi mushya?
Imyaka irindwi ya manda izakomeza ityo cyangwa nayo yasubirwaho? Umwanya wigeze kubaho wa Visi Perezida kuki utakomeje aho Kagame abereye Perezida, basanze se utarukenewe? Uwawukoreyemo se nawe niko abibona mu gihe politiki y’u Rwanda yagutse cyane haba mu miyoborere y’imbere mu gihugu haba mu ruhando mpuzamahanga?
Imiterere y’ubutegetsi bushingiye ku bubasha buhanitse bwahariwe Umukuru w’Igihugu cyangwa Inteko Ishinga Amategeko cyangwa busaranganyije hombi ubwo twakoresheje cyane ni ubuhe kandi twakomeza gute?
Politiki y’ubwumvikane (large consensus) n’isaranganya ry’ubutegetsi (power shairing) twemeje tugisohoka muri Jenoside, biracyari ngombwa ko ariyo dukomeza kugenderaho cyangwa twahindura, ishyaka ritsinze rikayobora, abatatsinze bagakora umurimo wabo wo gukurikira politiki ikorwa bayinenga cyangwa bayishima ariko cyane cyane bakumvikanisha uburyo bw’akarusho bo bakwifashisha abaturage nibaramuka babahaye ubutegetsi.
Ibi bijyana no gushyiraho statut y’abanyapolitiki batagize amahirwe yo kubona amajwi ahagije yo kujya mu buyobozi (Sinkunda ijambo opposition kuko abari mu buyobozi n’abatarabuhawe n’abaturage, bose bakomeza gutekereza no gukorera aheza h’ejo hazaza) bagahabwa umutekano n’umudendezo wo gukomeza gukora nta nkomyi igihe badatatiye ubumwe bw’Abanyarwanda.
Ibyo byiyumviro byatekererezwa hamwe na manda y’Umukuru w’Igihugu yibanzweho by’umwihariko, nabyo bigahabwa umwanya mu mpinduka z’Itegeko Nshinga. Icyagaragaye ni iki?
Mu gihugu, hari impanda z’abaturage bashaka ko Ingingo ya 101 ihinduka batura inkangara zuzuye inyandiko mu Inteko Ishinga Amategeko. Bamwe bati ni ku nyungu z’u Rwanda n’abarutuye, abandi bati Kagame yatugejeje kuri byinshi by’iterambere.
Ibyo birigaragaza ariko niba hari n’icyago cyatera u Rwanda FPR iramutse itanze undi mukandida cyangwa akava mu yandi mashyaka, haze impaka zisobanurire abaturage ishingiro ry’izo mpungenge.
Icyo cy’uho gituma abahanganye n’ubuyobozi Abanyarwanda bishyiriyeho bamamaza ko ibyo Abanyarwanda bakora babikorera mu bwoba baterwa n’ubutegetsi buriho. Ariko uwashaka yabirebera ku ruhande rw’uko abakora iyo propaganda aribo bateye ubwoba Abanyarwanda kandi barabigaragaje na za grenade zahitanye inzirakarengane muri Kigali n’ahandi. Iki gihe Abanyarwanda ntibabura kubona nabo ko Perezida Perezida Kagame ariwe ushoboye guhangana n’iryo terabwoba.
Abareba abahanga babarirwa mu Muryango FPR-Inkotanyi babonamo abakandida ku ntebe y’Umukuru w’Igihugu, Muzehe Tito Rutaremara yaravuzwe, Sezibera Richard yaravuzwe, Donald Kaberuka yaravuzwe, Madamu Jeanette Kagame yaravuzwe, Louise Mushikiwabo yaravuzwe. Impaka zisesuye zajyaga kumvisha Abanyarwanda igituma hari bamwe batekereza kuri bariya bantu. Ingufu bababonamo ni izihe? Ese uyu n’uriya yageza iki ku Rwanda n’Abanyarwanda? Ni iki cyamufasha kugeza Abanyarwanda ku mihigo yabo? Ni iki cyamubangamira?
Mu bavugira inyuma y’Igihugu banenga imiyoborere y’u Rwanda, nta gishya cyumvikanye kitari uko basanzwe n’ubundi nta cyiza babona gikorwa mu Rwanda. Ubu basimbukiye ku ifatwa ry’umwe mu basikirare bakomeye bamugira iturufu rya propaganda yabo.
Mu Inteko Ishinga Amategeko nta mpaka zumvikanye zongera kumurikira Abanyarwanda agaciro k’Itegeko Nshinga, ko nta rindi tegeko, ko nta n’umuntu uri hejuru yaryo. Habaye ibirori byo guha umugisha ibyifuzo by’abaturage hatabanje ibiganiro bitwibutsa ihame rya demokarasi rishingiye ko ubutegetsi ari ubw’abaturage. Nibo bafite ububasha bwo kwishyiriraho abayobozi no kubakuraho kandi ubutegetsi bukora mu izina ry’abaturage.
Ayo mahame amaze kwibutswa hajyaga gukurikiraho impaka z’ibitekerezo binyuranye byumvisha abaturage impamvu ibyo twemeraga ko ari byiza muri 2003 nka manda ebyiri zidasubirwamo kuri Perezida ubu tutagifite iyo myumvire.
Hakagaragara ababishyigikira basesengura icyiza cya manda ebyiri z’imyaka irindwi ; n’ababirwanya bakagaragaza inenge za manda ebyiri zuzuje imyaka 14.
Hakaba n’igice cya gatatu gitanga ubundi buryo bwakoreshwa nka manda eshatu z’imyaka ine buri manda. Icya kane kikaba wenda abadashaka ko habaho inzitizi ku nshuro Umukuru w’Igihugu ashobora kongera kwiyamamaza.
Hakurikijwe ko ahenshi i Burayi no muri Afrika hakunze kuvugwa manda ebyiri z’imyaka itanu buri manda nabyo bigahabwa umwanya wabyo. Ibi byagaragaza ko Inteko Ishinga Amategeko itagizwe n’umutwe umwe gusa.
Tubihuza gute na Demokarasi nayo twubaka? Icyo ntikigoye kugisubiza kuko Itegeko Nshinga ryateganyije uko rishobora kuvugururwa. Icyo ritateganije ni inyandiko (petitions) z’abaturage. Zaje zite rero. Forms zivugwa ko zuzuzwaga abaturage bagasinya zifite ubuhe buziranenge? Zihabwa akahe gaciro mu mategeko? Hagombaga signature zingahe kugirango Inteko iterane ifate umwanzuro?
Nanone mu Inteko Ishinga Amategeko haba haramuritswe n’izindi ngingo zasabiwe guhinduka cyangwa kuvamo n’impamvu shingiro y’izo mpinduka ikamenyekana.
Nta rirarenga ariko kuko ikizaha umugisha izo mpinduka n’impaka zisabwa ni referendum izashimangira noneho mu buryo buteganywa n’amategeko ibyifuzo by’abaturage. Impaka zizabanziriza iyo referendum zakosora ibyavuzwe haruguru.
Ngarutse ariko ku cyo natangiriyeho, ibyo byose twavuze haruguru birashoboka ariko Ijambo rya nyuma ni irya Perezida Kagame. Abanyarwanda bamusabye ko akomeza kubayobora, ni uburenganzira bwabo. YEGO cyangwa OYA ya Perezida Kagame, azayifata yihereye wenyine kandi azaba yumva ko aremerewe. Ntibizamuvuna cyane ariko kuko yiyemeje kwitangira u Rwanda n’Abanyarwanda.
Ku bashyigikiye YEGO, ibirori bikwiye kuzaba umunsi Perezida Kagame azavuga YEGO. Igishya Perezida Kagame yatangije muri communication ye cyanshimishije kurusha ibindi n’uko asura Abanya -Rutsiro, yashishikarije Abanyarwanda gushirika ubwoba bakajya bavuga icyo bashaka. Icyo ni icyayi cye akunda kunywa, azakomeze agisangize Abanyarwanda no muri manda ya gatatu.”


text:
Muhanga: Abakora imirimo nsimburagifungo baricuza ibyo bakoze
Abari mu gihano nsimburagifungo cy’imirimo ifitiye igihugu akamaro (TIG), mu Murenge wa Muhanga ho mu Karere ka Muhanga baravuga ko bababazwa no kuba baragize uruhare muri jenoside yakorewe abatutsi muri More...
Musebeya: Ngo nta muntu ugishaka kwihisha kubera icyunamo
Abaturage bo mu murenge wa Musebeya wo mu karere ka Nyamagabe baratangaza ko bamaze gusobanukirwa n’akamaro ko kwibuka inzirakarengane zazize Jenoside yakorewe Abatutsi muri Mata 1994. Aba baturage bemeza More...
Rwanda|Gisagara: Umuturage afite uruhare runini mu miyoborere myiza
Ubuyobozi bw’akarere ka Gisagara burahamya ko imiyoborere myiza ari umuturage ugomba kuyigiramo uruhare runini mbere na mbere afasha ubuyobozi kugera ku buyobozi butabogama. Umuyobozi wungirije ushinzwe More...